Κανονισμός (ΕΚ) αριθ. 1694/2002 της Επιτροπής

της 27ης Σεπτεμβρίου 2002

για την επιβολή οριστικών μέτρων διασφάλισης κατά των εισαγωγών ορισμένων προϊόντων σιδήρου και χάλυβα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3285/94 του Συμβουλίου, της 22ας Δεκεμβρίου 1994, για το κοινό καθεστώς εισαγωγών και την κατάργηση του κανονισμού (EΚ) αριθ. 518/94(1), όπως τροποποιήθηκε τελευταία από τον κανονισμό (ΕΚ) αριθ. 2474/2000 του Συμβουλίου(2), και ιδίως τα άρθρα 7 και 16,

τον κανονισμό (ΕΚ) αριθ. 519/94 του Συμβουλίου, της 7ης Μαρτίου 1994, για το κοινό καθεστώς εισαγωγών από ορισμένες τρίτες χώρες και την κατάργηση των κανονισμών (EΟΚ) αριθ. 1765/82, (EΟΚ) αριθ. 1766/82 και (EΟΚ) αριθ. 3420/83(3), όπως τροποποιήθηκε τελευταία από τον κανονισμό (ΕΚ) αριθ. 1138/98 του Συμβουλίου(4), και ιδίως τα άρθρα 6 και 15,

Κατόπιν διαβουλεύσεων με τη συμβουλευτική επιτροπή που έχει συσταθεί δυνάμει του άρθρου 4 του κανονισμού (ΕΚ) αριθ. 3285/94 και του κανονισμού (ΕΚ) αριθ. 519/94 αντίστοιχα,

Εκτιμώντας ακόλουθα:

ΔΙΑΔΙΚΑΣΙΑ

(1) Στις 6 Μαρτίου 2002, ορισμένα κράτη μέλη (εφεξής "τα ενδιαφερόμενα κράτη μέλη") πληροφόρησαν την Επιτροπή ότι οι τάσεις των εισαγωγών υπαγόρευαν τη λήψη μέτρων διασφάλισης. Υπέβαλαν πληροφορίες, οι οποίες περιείχαν τα διαθέσιμα αποδεικτικά στοιχεία που καθορίζονται βάσει του άρθρου 10 του κανονισμού (ΕΚ) αριθ. 3285/94 και του άρθρου 8 του κανονισμού (ΕΚ) αριθ. 519/94, και ζήτησαν από την Επιτροπή να επιβάλει προσωρινά μέτρα διασφάλισης και να κινήσει έρευνα μέτρων διασφάλισης.

(2) Τα ενδιαφερόμενα κράτη μέλη υποστήριξαν ότι οι εισαγωγές ορισμένων προϊόντων σιδήρου και χάλυβα παρουσίασαν τελευταία σημαντικές αυξήσεις και ότι το κλείσιμο της αγοράς των ΗΠΑ που προέκυψε από τα μέτρα εμπορικής άμυνας που έλαβαν οι ΗΠΑ όχι μόνο στερεί τους κοινοτικούς παραγωγούς από μία σημαντική διέξοδο για τις εξαγωγές τους, αλλά δημιουργεί ταυτόχρονα και τις συνθήκες που ευνοούν τη μαζική εκτροπή του εμπορίου σιδήρου και χάλυβα από τις ΗΠΑ προς την Ευρωπαϊκή Κοινότητα (εφεξής "η Κοινότητα"). Όπως υποστήριξαν, ο χάλυβας που προοριζόταν για τις ΗΠΑ θα μπορούσε να επαναπροσανατολιστεί προς την Κοινότητα. Στην περίπτωση αυτή, το ήδη υψηλό επίπεδο των εισαγωγών σε χαμηλές τιμές θα αυξανόταν δραστικά, επιτείνοντας την ήδη σοβαρή διαταραχή που σημειώνεται στην κοινοτική αγορά σιδήρου και χάλυβα λόγω των προηγούμενων αυξήσεων των εισαγωγών που απείλησαν με σοβαρή ζημία τους κοινοτικούς παραγωγούς.

(3) Τα ενδιαφερόμενα κράτη μέλη δήλωσαν ότι οι κοινοτικοί παραγωγοί είχαν υποβάλει τις απαιτούμενες πληροφορίες και ζήτησαν να ληφθούν επειγόντως μέτρα διασφάλισης, δεδομένου ότι οποιαδήποτε καθυστέρηση στην έγκρισή τους θα μπορούσε να προκαλέσει δύσκολα επανορθώσιμη ζημία.

(4) Η Επιτροπή ενημέρωσε όλα τα κράτη μέλη για την προβαλλόμενη κατάσταση και ζήτησε τη γνώμη τους όσον αφορά τους όρους και τις συνθήκες εισαγωγής, τις τάσεις των εισαγωγών, τη σοβαρή ζημία ή την απειλή σοβαρής ζημίας για καθέναν από τους υπό εξέταση τομείς, καθώς και τις διάφορες πτυχές της οικονομικής και εμπορικής κατάστασης σχετικά με τα υπό εξέταση κοινοτικά προϊόντα.

(5) Στις 28 Μαρτίου 2002, η Επιτροπή κίνησε έρευνα σχετικά με τη σοβαρή ζημία ή την απειλή σοβαρής ζημίας που υφίστανται οι κοινοτικοί παραγωγοί προϊόντων ομοειδών ή άμεσα ανταγωνιζόμενων προς ορισμένα εισαγόμενα προϊόντα σιδήρου και χάλυβα. Τα 21 υπό εξέταση προϊόντα σιδήρου και χάλυβα που καλύπτονται από την έρευνα είναι τα εξής: 1) οι μη κραματοποιημένοι ρόλοι θερμής έλασης, 2) τα μη κραματοποιημένα φύλλα και λαμαρίνες θερμής έλασης, 3) οι μη κραματοποιημένες ταινίες μικρού πλάτους θερμής έλασης, 4) τα κραματοποιημένα πλατέα προϊόντα θερμής έλασης, 5) τα φύλλα ψυχρής έλασης, 6) τα φύλλα για ηλεκτρικές εφαρμογές (άλλα από GOES), 7) τα φύλλα με μεταλλική επικάλυψη, 8) τα φύλλα με οργανική επικάλυψη, 9) τα προϊόντα λευκοσιδήρου, 10) οι λαμαρίνες quarto, 11) τα μεγάλα πλατέα, 12) οι μη κραματοποιημένες ράβδοι εμπορίου και οι ελαφρείς μορφοχάλυβες, 13) οι κραματοποιημένες ράβδοι εμπορίου και οι ελαφρείς μορφοχάλυβες, 14) οι ράβδοι οπλισμού σκυροδέματος, 15) οι ράβδοι από ανοξείδωτο χάλυβα και ελαφρείς μορφοχάλυβες, 16) το χονδρόσυρμα από ανοξείδωτο χάλυβα, 17) το σύρμα από ανοξείδωτο χάλυβα, 18) τα εξαρτήματα (< 609,6 mm), 19) οι συζευκτήρες (άλλοι από ανοξείδωτο χάλυβα), 20) οι σωλήνες αερίου και 21) οι σωλήνες κοίλης διατομής.

(6) Συγχρόνως, βάσει των πληροφοριών που συγκεντρώθηκαν και επαληθεύθηκαν πριν από την έναρξη της έρευνας, επιβλήθηκαν προσωρινά μέτρα για 15 προϊόντα σιδήρου και χάλυβα που καλύπτονται από την έρευνα, δηλαδή τα προϊόντα αριθ. 1, 2, 3, 4, 5, 6, 9, 10, 11, 12, 13, 14, 17, 18 και 19 που αναφέρονται στην αιτιολογική σκέψη 5 παραπάνω.

(7) Η Επιτροπή διεξήγαγε διεξοδική έρευνα για καθένα από τα 21 αυτά προϊόντα, ενημερώνοντας επίσημα τους παραγωγούς-εξαγωγείς και τους εισαγωγείς καθώς και τις γνωστές ως ενδιαφερόμενες αντιπροσωπευτικές ενώσεις τους, τους αντιπροσώπους των χωρών εξαγωγής και τους κοινοτικούς παραγωγούς. Η Επιτροπή απέστειλε ερωτηματολόγιο σε όλα τα μέρη και στα μέρη τα οποία αναγγέλθηκαν εντός των προθεσμιών που καθορίζονται στην ανακοίνωση για την έναρξη της διαδικασίας. Σύμφωνα με το άρθρο 5 του κανονισμού (ΕΚ) αριθ. 519/94 του Συμβουλίου και το άρθρο 6 του κανονισμού (ΕΚ) αριθ. 3285/94 του Συμβουλίου, η Επιτροπή έδωσε επίσης στα άμεσα ενδιαφερόμενα μέρη την ευκαιρία να γνωστοποιήσουν τις απόψεις τους γραπτώς και να ζητήσουν ακρόαση.

(8) Ορισμένοι παραγωγοί-εξαγωγείς, κοινοτικοί παραγωγοί και εισαγωγείς υπέβαλαν τις παρατηρήσεις τους γραπτώς. Έγιναν δεκτά σε ακρόαση όλα τα ενδιαφερόμενα μέρη που το ζήτησαν εντός της καθορισθείσας προθεσμίας και τα οποία απέδειξαν ότι ενδέχεται να θιγούν από το αποτέλεσμα της διαδικασίας και ότι είχαν ιδιαίτερους λόγους για να γίνουν δεκτά σε ακρόαση. Οι παρατηρήσεις που υποβλήθηκαν προφορικώς και γραπτώς από τα ενδιαφερόμενα μέρη εξετάστηκαν και ελήφθησαν υπόψη στα οριστικά συμπεράσματα. Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες για τον οριστικό προσδιορισμό. Πραγματοποιήθηκαν επίσης επιτόπιες επαληθεύσεις στις εγκαταστάσεις 30 κοινοτικών παραγωγών, 12 παραγωγών-εξαγωγέων και 2 εισαγωγέων.

(9) Τα αποτελέσματα της έρευνας σχετικά με τα προϊόντα αριθ. 1, 2, 3, 4, 5, 18 και 19 παρατίθενται παρακάτω. Τα αποτελέσματα της έρευνας σε σχέση με τα υπόλοιπα προϊόντα καθορίζονται σε χωριστό κανονισμό που αφορά τα προϊόντα αυτά.

ΑΠΟΤΕΛΕΣΜΑΤΑ ΤΩΝ ΕΡΕΥΝΩΝ

1. ΠΡΟΪΟΝ 1: ΡΟΛΟΙ ΘΕΡΜΗΣ ΕΛΑΣΗΣ

1.1. Υπό εξέταση προϊόν και ομοειδές ή άμεσα ανταγωνιζόμενο προϊόν

1.1.1. Υπό εξέταση προϊόν

(10) Τα υπό εξέταση προϊόντα είναι ορισμένα πλατέα προϊόντα έλασης, από σίδηρο ή από μη κραματοποιημένο χάλυβα, με πλάτος 600 mm ή μεγαλύτερο, μη επιστρωμένα με άλλο μέταλλο, ούτε επικαλυμμένα ή επενδυμένα, περιελιγμένα, που έχουν υποβληθεί απλώς σε θερμή έλαση (εφεξής "ρόλοι θερμής έλασης"). Τα εν λόγω προϊόντα υπάγονται επί του παρόντος στους κωδικούς ΣΟ 7208 10 00, 7208 25 00, 7208 26 00, 7208 27 00, 7208 36 00, 7208 37 10, 7208 37 90, 7208 38 10, 7208 38 90, 7208 39 10 και 7208 39 90.

(11) Οι ρόλοι θερμής έλασης παράγονται γενικά σε χαλυβουργεία με τη θερμή έλαση ημικατεργασμένων προϊόντων σιδήρου και χάλυβα μετά την τελική διέλευση από τα έλαστρα ή μετά από αποξείδωση ή συνεχή ανόπτηση. Οι ρόλοι θερμής έλασης περιελίσσονται σε ρόλους συνήθους μορφής.

(12) Οι ρόλοι θερμής έλασης μπορούν να έχουν διάφορες ποιότητες και διαστάσεις. Οι εισαγωγές από τις τρίτες χώρες συνίσταται ως επί το πλείστον σε "χάλυβες κατασκευών" (όπως εκείνοι των τύπων S235 και S275 σύμφωνα με το ευρωπαϊκό πρότυπο "Euronorm EN 10025") και σε "μαλακούς χάλυβες" (όπως εκείνοι των τύπων DD11, DD12, DD13 σύμφωνα με το ευρωπαϊκό πρότυπο EN 10011 και το "Deutsche Industrie Norm" DIN 1614/1). Καθένας από τους προαναφερόμενους κωδικούς ΣΟ αντιστοιχεί σε συγκεκριμένο τύπο προϊόντος, ο οποίος χαρακτηρίζεται από το δικό του πλάτος και πάχος στο πλαίσιο του προαναφερόμενου φάσματος προϊόντων.

(13) Το υπό εξέταση προϊόν κατατάσσεται επιπλέον σε δύο χωριστές κατηγορίες ανάλογα με την τελική επεξεργασία του, και συγκεκριμένα σε ρόλους θερμής έλασης χωρίς επικάλυψη που αποτελούν το βασικό προϊόν, και σε αποξειδωμένους ρόλους θερμής έλασης οι οποίοι, μετά τη θερμή έλαση, υφίστανται περαιτέρω κατεργασία της επιφάνειας που καλείται αποξείδωση. Η διάκριση μεταξύ των ρόλων χωρίς επικάλυψη και των αποξειδωμένων ρόλων αντανακλάται επιπλέον στη δομή της συνδυασμένης ονοματολογίας, δεδομένου ότι οι ρόλοι που ανήκουν στις δύο κατηγορίες κατατάσσονται σε χωριστούς κωδικούς ΣΟ.

(14) Οι ρόλοι θερμής έλασης χρησιμοποιούνται ως πρώτη ύλη για την κατασκευή άλλων προϊόντων σιδήρου και χάλυβα (ταινιών μεγάλου και μικρού πλάτους, όλων των προϊόντων ψυχρής έλασης, σωλήνων κ.λπ.).

(15) Αν και καθένας από τους κωδικούς ΣΟ αντιστοιχεί σε συγκεκριμένο τύπο ρόλου θερμής έλασης, διαπιστώθηκε ότι όλα αυτά τα προϊόντα παρουσιάζουν πανομοιότυπα ή παρεμφερή φυσικά και τεχνικά χαρακτηριστικά, χρήσεις και εφαρμογές. Επομένως, όλοι οι τύποι ρόλων θερμής έλασης αποτελούν ένα και το αυτό προϊόν, το οποίο υπάγεται στους προαναφερόμενους κωδικούς ΣΟ.

1.1.2. Ομοειδή ή άμεσα ανταγωνιζόμενα προϊόντα

(16) Η Επιτροπή εξέτασε κατά πόσον το προϊόν που παρήγαγαν οι κοινοτικοί παραγωγοί (εφεξής "το ομοειδές προϊόν") είναι ομοειδές προς το υπό εξέταση εισαγόμενο προϊόν. Κατά τη διάρκεια της έρευνας, έλαβε παρατηρήσεις από ορισμένους από τους κυριότερους εξαγωγείς και εισαγωγείς ρόλων θερμής έλασης σύμφωνα με τις οποίες ορισμένοι τύποι των ρόλων θερμής έλασης που εισάγονται στην Κοινότητα δεν παρήχθησαν από τους κοινοτικούς παραγωγούς και, επομένως, δεν μπορούν να θεωρούνται προϊόντα "ομοειδή" προς το υπό εξέταση προϊόν.

(17) Η Επιτροπή εξέτασε τις παρατηρήσεις αυτές με προσοχή και έλαβε υπόψη ειδικότερα τα ακόλουθα συμπεράσματα της έρευνας:

α) το εισαγόμενο προϊόν και το κοινοτικό προϊόν κατατάσσονται στις ίδιες κλάσεις διεθνώς για δασμολογικούς σκοπούς. Επιπλέον, έχουν τις ίδιες ή παρόμοιες φυσικές ιδιότητες, όπως η σύνθεση, οι διαστάσεις, η μορφή και η δομή και παράγονται σύμφωνα με διεθνώς αναγνωρισμένα πρότυπα·

β) το εισαγόμενο προϊόν και το κοινοτικό προϊόν πωλούνται μέσω παρόμοιων ή πανομοιότυπων καναλιών πώλησης, οι πληροφορίες για τις τιμές είναι άμεσα διαθέσιμες (για παράδειγμα, τα βιομηχανικά περιοδικά Metal Bulletin και Steel Weekly περιέχουν λεπτομερείς πληροφορίες για τις τιμές), και ο κυριότερος παράγοντας ανταγωνισμού μεταξύ του υπό εξέταση προϊόντος και του προϊόντος των κοινοτικών παραγωγών είναι οι τιμές·

γ) το εισαγόμενο προϊόν και το κοινοτικό προϊόν είναι αμφότερα σε θέση να εξυπηρετήσουν τις ίδιες ή παρόμοιες τελικές χρήσεις και, επομένως, αποτελούν στις περισσότερες περιπτώσεις προϊόντα εναλλακτικά ή υποκατάστασης και είναι εύκολα εναλλάξιμα·

δ) το εισαγόμενο προϊόν και το κοινοτικό προϊόν είναι κατά την αντίληψη των καταναλωτών εναλλακτικά μέσα για την εκτέλεση συγκεκριμένων λειτουργιών που αποβλέπουν στην ικανοποίηση συγκεκριμένης ζήτησης. Από την άποψη αυτή, οι διαφορές που επισημάνθηκαν από τους εξαγωγείς-εισαγωγείς αποτελούν αποτελούν απλώς παραλλαγές δευτερεύουσας σημασίας που παρήχθησαν για να ανταποκριθούν στις ανάγκες ενός συγκεκριμένου πελάτη.

(18) Η Επιτροπή κατέληξε στο συμπέρασμα ότι, παρά τις εικαζόμενες τεχνικές διαφορές ως προς τα χαρακτηριστικά του προϊόντος και τις ποιότητες που επισημάνθηκαν στις παρατηρήσεις αυτές, το εισαγόμενο προϊόν και το κοινοτικό προϊόν αποτελούν προϊόντα "ομοειδή ή άμεσα ανταγωνιζόμενα".

1.2. Αύξηση των εισαγωγών

(19) Η Επιτροπή εξέτασε κατά πόσον οι εισαγωγές του υπό εξέταση προϊόντος στην Κοινότητα έχουν αυξηθεί σε τέτοιο βαθμό, σε τιμές απόλυτες ή σε σχέση προς την κοινοτική παραγωγή, και/ή υπό τέτοιους όρους ή συνθήκες που προκαλούν ή απειλούν να προκαλέσουν σοβαρή ζημία στους κοινοτικούς παραγωγούς. Προς το σκοπό αυτό, η Επιτροπή έδωσε ιδιαίτερη προσοχή στις εισαγωγές του υπό εξέταση προϊόντος που πραγματοποιήθηκαν κατά την πλέον πρόσφατη περίοδο για την οποία υπήρχαν στοιχεία, τόσο σε απόλυτες τιμές όσο και σε σχέση με την προοριζόμενη προς πώληση παραγωγή (εξαιρουμένης της "δεσμευμένης χρήσης") και με τη συνολική παραγωγή. Ο παρακάτω πίνακας απεικονίζει, για κάθε έτος της περιόδου 1997-2001, την εξέλιξη των εισαγωγών τόσο σε απόλυτες τιμές όσο και σε σχέση με την προοριζόμενη προς πώληση κοινοτική παραγωγή και τη συνολική κοινοτική παραγωγή (συμπεριλαμβανομένης της δεσμευμένης χρήσης).

Προϊόν 1

Ρόλοι θερμής έλασης

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

(20) Κατά την περίοδο που προηγήθηκε της ασιατικής κρίσης(5), οι εισαγωγές ήταν σχετικά σταθερές, γύρω στους 2,4 εκατ. τόνους (1995: 2,26 εκατ. τόνοι, 1996: 2,39 εκατ. τόνοι). Ωστόσο, μετά την κρίση αυτή, μεταξύ του 1997 και του 1998, οι εισαγωγές αυξήθηκαν κατά 47 % ενώ η μέση τιμή τους μειώθηκε κατά 9 % περίπου. Όσον αφορά τη συνολική κοινοτική παραγωγή, οι εισαγωγές αυξήθηκαν από 5 % περίπου σε 7 % περίπου, ενώ σε σχέση με την πωληθείσα παραγωγή αυξήθηκαν από 14,8 σε 23,7 %). Ωστόσο, η Επιτροπή θεωρεί ότι το επίπεδο των εισαγωγών το 1998 δεν ήταν αντιπροσωπευτικό, λόγω των ιδιαίτερα χαμηλών τιμών που εφάρμοσαν οι ασιάτες παραγωγοί και των αθρόων εισαγωγών που προέκυψαν.

(21) Κατά το επόμενο έτος, ενόσω υποχωρούσαν οι επιπτώσεις της ασιατικής κρίσης, οι εισαγωγές επανήλθαν σε πιο φυσιολογικά επίπεδα, αν και ήταν ελαφρά υψηλότερες από τα επίπεδα του 1997, αλλά η μέση τιμή τους εξακολούθησε να είναι χαμηλή. Το 1999, οι εισαγωγές μειώθηκαν επίσης σε σχέση με τη συνολική παραγωγή και την παραγωγή που πωλήθηκε στην ελεύθερη αγορά. Ωστόσο, σε σχέση με το 1997 και το 1999, παρατηρείται ελαφρά άνοδος της διείσδυσης των εισαγωγών τόσο σε απόλυτες τιμές όσο και σε σχέση με την προοριζόμενη προς πώληση παραγωγή και τη συνολική παραγωγή.

(22) Μεταξύ του 1999 και του 2000, οι εισαγωγές αυξήθηκαν από 3,85 εκατ. τόνους σε 4,83 εκατ. τόνους, δηλαδή κατά 0,98 εκατ. τόνους ή 25 %. Κατά την ίδια περίοδο, η προοριζόμενη προς πώληση παραγωγή μειώθηκε ελαφρά (από 20,7 σε 20,3 εκατ. τόνους) έτσι ώστε, σε σχέση με την πωληθείσα παραγωγή στην ελεύθερη αγορά, η αύξηση ήταν 28 %. Η συνολική παραγωγή αυξήθηκε κατά 2 % περίπου το 2000, λόγω της αύξησης της παραγωγής που προοριζόταν για δεσμευμένη χρήση, έτσι ώστε, σε σχέση με τη συνολική παραγωγή, η αύξηση των εισαγωγών ήταν λιγότερο έντονη (24 %).

(23) Μεταξύ του 2000 και του 2001, οι εισαγωγές αυξήθηκαν επιπλέον σε 5,01 εκατ. τόνους (δηλαδή κατά 0,18 εκατ. τόνους ή 4 %). Το 2001, η προοριζόμενη προς πώληση παραγωγή μειώθηκε σε 19,45 εκατ. τόνους (δηλαδή κατά 4,2 % περισσότερο) έτσι ώστε, σε σχέση με την πωληθείσα παραγωγή στην ελεύθερη αγορά, οι εισαγωγές αυξήθηκαν κατά 8 % περίπου. Η συνολική παραγωγή μειώθηκε επίσης αισθητά το 2001 (κατά 5,05 εκατ. τόνους ή 7,5 %), λόγω μείωσης της παραγωγής που προοριζόταν για δεσμευμένη χρήση και της πωληθείσας παραγωγής στην ελεύθερη αγορά. Επομένως, οι εισαγωγές αυξήθηκαν κατά 11 % σε σχέση με τη συνολική παραγωγή.

(24) Η τιμή του υπό εξέταση προϊόντος μειώθηκε μεταξύ του 1997 και του 1998 και παρέμεινε σε χαμηλό επίπεδο το 1999. Απ' ό,τι φαίνεται, η μείωση που σημειώθηκε το 1998 και η συνεχής ύφεση των τιμών το 1999 οφείλονταν στην ασιατική κρίση. Οι τιμές αυξήθηκαν το 2000 (σε 290 ευρώ/τόνο) αλλά μειώθηκαν εκ νέου το 2001 (κατά 13 %). H Επιτροπή παρατηρεί ότι, παρά την αύξηση των τιμών που σημειώθηκε το 2000, οι εισαγωγές (τόσο σε απόλυτες τιμές όσο και σε σχέση με την παραγωγή) εξακολούθησαν να αυξάνουν το 2001 στο πλαίσιο της μείωσης των τιμών. Η μέση τιμή των εισαγωγών μειώθηκε από 290 ευρώ/τόνο το 2000 σε 254 ευρώ/τόνο το 2001. Η Επιτροπή παρατηρεί, επίσης, ότι η περαιτέρω αύξηση των εισαγωγών στην Κοινότητα σημειώθηκε σε περίοδο κατά την οποία το ευρώ ήταν σχετικά ασθενές σε σχέση με το δολάριο ΗΠΑ και κατά την οποία οι τιμές των ρόλων θερμής έλασης στις ΗΠΑ υπερέβαιναν κατά 30 έως 40 % τις τιμές του εν λόγω προϊόντος στην Κοινότητα.

1.2.1. Κινητός μέσος όρος δύο ετών

(25) Για να καθοριστεί η γενική τάση του επιπέδου των εισαγωγών μεταξύ του 1997 και του 2001 και να διαπιστωθεί κατά πόσον οι πρόσφατες αυξήσεις των εισαγωγών αποτελούν παγιωμένη τάση, η Επιτροπή έλαβε υπόψη τους κινητούς μέσους όρους δύο ετών. Οι όροι αυτοί φανερώνουν ότι, μεταξύ του 1997/98 και του 1999/2000, οι εισαγωγές κυμαίνονταν συστηματικά μεταξύ 4,05 και 4,34 εκατ. τόνων, ενώ μεταξύ του 1999/2000 και του 2000/01 αυξήθηκαν πάνω από 13 % από 4,34 σε 4,92 εκατ. τόνους.

1.2.2. Μερίδιο αγοράς των εισαγωγών

(26) Το μερίδιο αγοράς των εισαγωγών αυξήθηκε απότομα μεταξύ του 1997 και του 1998 λόγω της ασιατικής κρίσης, πριν μειωθεί σε 17,1 % το 1999 (αύξηση 19 % περίπου σε σχέση με το 1997). Από το 2000 και εξής, το μερίδιο αγοράς των εισαγωγών αυξήθηκε σε 20,8 % και εν συνεχεία σε 22,3 %, δηλαδή κατά 22 και 7 % αντίστοιχα.

1.2.3. Συμπέρασμα

(27) Σύμφωνα με την Επιτροπή, η απότομη αύξηση των εισαγωγών το 1998 σημειώθηκε κατ' εξαίρεση και δεν μπορεί να θεωρηθεί ότι είναι αντιπροσωπευτική της κανονικής εξέλιξης των εισαγωγών. Τούτο αποδεικνύεται επίσης από το γεγονός ότι οι εισαγωγές μειώθηκαν σημαντικά το 1999. Αν δεν ληφθεί υπόψη το 1998, ο ετήσιος ρυθμός αύξησης των εισαγωγών μεταξύ του 1997 και του 1999 ήταν 8,6 % σε απόλυτες τιμές (9,2 % σε σχέση με τη συνολική παραγωγή και 13 % σε σχέση με την πωληθείσα παραγωγή στην ελεύθερη αγορά). Μεταξύ του 1999 και του 2000, αντίθετα, ο ετήσιος ρυθμός αύξησης των εισαγωγών σε απόλυτες τιμές ανήλθε σε 25 % (24 % σε σχέση με τη συνολική παραγωγή και 28 % σε σχέση με την πωληθείσα παραγωγή στην ελεύθερη αγορά). Ανεξάρτητα από τη μέθοδο μέτρησης, ο ετήσιος ρυθμός αύξησης των εισαγωγών ήταν υπερδιπλάσιος μεταξύ του 1999 και του 2000 σε σχέση με εκείνον που σημειώθηκε κατά την προηγούμενη περίοδο, με επιπλέον αύξηση το 2001. Πρέπει να σημειωθεί ότι το υψηλό επίπεδο των εισαγωγών σύμφωνα με τη χρησιμοποίηση της ποσόστωσης που είχε καθοριστεί στο προσωρινό στάδιο φαίνεται ότι έχει επιβεβαιωθεί για το 2002.

(28) Οι πρόσφατες αυξήσεις των εισαγωγών δεν μπορούν να αποδοθούν στις παγιωμένες τάσεις του όγκου των εισαγωγών, όπως αποδεικνύει η εξέλιξη του κινητού μέσου όρου δύο ετών των εισαγωγών, κατά την πενταετή περίοδο της έρευνας.

(29) Επομένως, συνάγεται το συμπέρασμα ότι οι αυξήσεις που σημειώθηκαν πρόσφατα μπορούν να θεωρηθούν ξαφνικές, απότομες και σημαντικές κατά τη σύγκρισή τους με τις εξελίξεις των προηγούμενων ετών, ιδίως αν ληφθεί υπόψη ότι η αύξηση των εισαγωγών το 1998 δεν πρέπει να θεωρείται αντιπροσωπευτική.

1.3. Απρόβλεπτες εξελίξεις

1.3.1. Αυξημένη χρήση των μέσων εμπορικής άμυνας από τις ΗΠΑ

(30) Από το 1998 και μετά, αντιδρώντας στην ασιατική κρίση, οι ΗΠΑ, που αντιπροσωπεύουν περίπου το ένα όγδοο της παγκόσμιας κατανάλωσης σιδήρου και χάλυβα, άρχισαν να κάνουν ευρύτερη χρήση των μέσων εμπορικής άμυνας στον τομέα του σιδήρου και χάλυβα με σκοπό να προστατεύσουν τον εγχώριο κλάδο παραγωγής από τον ανταγωνισμό. Ορισμένα από τα μέτρα αυτά υποβλήθηκαν προς εξέταση στον ΠΟΕ και ορισμένες μέθοδοι που χρησιμοποιήθηκαν κηρύχθηκαν ασυμβίβαστες προς το ΠΟΕ. Ωστόσο, πολλά από τα μέτρα που εξακολουθούν να ισχύουν βασίζονται στις ίδιες μεθόδους.

(31) Στον ακόλουθο πίνακα απεικονίζονται ο ετήσιος αριθμός των τελικών αποφάσεων για την επιβολή δασμών αντιντάμπινγκ και αντισταθμιστικών δασμών για μία ή περισσότερες χώρες που υιοθέτησαν οι ΗΠΑ μεταξύ του 1997 και του 2001 στον τομέα του σιδήρου και χάλυβα συνολικά, καθώς και η αύξηση της δραστηριότητας την τελευταία τριετία.

>ΘΕΣΗ ΠΙΝΑΚΑ>

(32) Κατά τη διάρκεια του 2001, οι ΗΠΑ ανήγγειλαν επίσης την ανάληψη δράσης ευρείας κλίμακας στον τομέα του σιδήρου και χάλυβα. Τον Ιανουάριο του 2001, οι ΗΠΑ άρχισαν έρευνα για τον χάλυβα βάσει του τμήματος 223 του αμερικανικού νόμου περί εμπορίου του 1974. Τον Ιούλιο του 2001, η επιτροπή διεθνούς εμπορίου (ΕΔΕ) των ΗΠΑ ανήγγειλε έρευνα ευρείας έκτασης στον χάλυβα σύμφωνα με το τμήμα 202 του νόμου περί εμπορίου του 1974 και το Δεκέμβριο, συνέστησε περιορισμούς στις εισαγωγές ευρέος φάσματος προϊόντων σιδήρου και χάλυβα.

(33) Οι ενέργειες αυτές αποθάρρυναν ακόμη περισσότερο τις εισαγωγές προϊόντων σιδήρου και χάλυβα στις ΗΠΑ και προκάλεσαν, μεταξύ του 1998 και του 2001, μείωση κατά 33 % των αμερικανικών εισαγωγών χάλυβα, κατέληξαν δε στα μέτρα διασφάλισης που ανήγγειλαν οι ΗΠΑ στις 5 Μαρτίου 2002. Ειδικότερα, η διαδικασία μέτρων διασφάλισης, η οποία εξεταζόταν επί πολλούς μήνες πριν από την έναρξή της, στην πράξη αναχαίτισε σε σημαντικό βαθμό τις εισαγωγές στις ΗΠΑ λόγω του κλίματος αβεβαιότητας που δημιούργησε για τους οικονομικούς παράγοντες. Πρόκειται, πράγματι, για τη μεγαλύτερη δράση εμπορικής άμυνας που κίνησε ποτέ μέλος του ΠΟΕ και η οποία καλύπτει εισαγωγές αξίας 17 δισεκατ. δολαρίων ΗΠΑ περίπου.

1.3.2. Αυξημένη χρήση μέσων εμπορικής άμυνας από τις ΗΠΑ σε σχέση με το υπό εξέταση προϊόν

(34) Όσον αφορά τους ρόλους θερμής έλασης, μεταξύ του 1999 και του 2001, οι ΗΠΑ επέβαλαν 14 μέτρα αντιντάμπινγκ (εκ των οποίων μία συμφωνία αναστολής), με υψηλούς δασμολογικούς συντελεστές, και 6 αντισταθμιστικούς δασμούς. Ειδικότερα, τον Ιούλιο του 1999, οι ΗΠΑ επέβαλαν δασμούς αντιντάμπινγκ μεταξύ 41,27 και 43,40 % στις εισαγωγές του υπό εξέταση προϊόντος καταγωγής Βραζιλίας. Το Σεπτέμβριο του 2000, οι ΗΠΑ επέβαλαν δασμούς αντιντάμπινγκ μεταξύ 40,6 και 44,59 %, καθώς και αντισταθμιστικούς δασμούς 41,69 % (μερικοί από τους οποίους εφαρμόστηκαν σωρευτικά) στις εισαγωγές του υπό εξέταση προϊόντος καταγωγής Αργεντινής. Το Νοέμβριο του 2000, οι ΗΠΑ επέβαλαν δασμούς αντιντάμπινγκ μεταξύ 64,20 και 90,83 % στις εισαγωγές του υπό εξέταση προϊόντος καταγωγής Κίνας. Το Νοέμβριο επίσης του 2000, οι ΗΠΑ επέβαλαν δασμούς αντιντάμπινγκ μεταξύ 36,53 και 44,40 % και αντισταθμιστικούς δασμούς μεταξύ 8,28 και 31,89 % (μερικοί από τους οποίους εφαρμόστηκαν σωρευτικά) στις εισαγωγές του υπό εξέταση προϊόντος καταγωγής Ινδίας.

(35) Όσον αφορά τους ρόλους θερμής έλασης, στις 15 Μαρτίου 2002, οι ΗΠΑ εφάρμοσαν μέτρα αντιντάμπινγκ κατά των εξαγωγέων 14 χωρών και αντισταθμιστικούς δασμούς κατά των εξαγωγέων 6 χωρών. Οι χώρες τις οποίες αφορούσαν οι εν λόγω διαδικασίες ήταν η Αργεντινή, η Βραζιλία, η Κίνα, η Ινδία, η Ινδονησία, η Ιαπωνία, το Καζακστάν, οι Κάτω Χώρες, η Ρουμανία, η Ρωσία, η Νότιος Αφρική, η Ταϊβάν, η Ταϊλάνδη και η Ουκρανία. Σε όλες τις περιπτώσεις αυτές, μετά την επιβολή των δασμών αντιντάμπινγκ και των αντισταθμιστικών δασμών, οι αμερικανικές εισαγωγές του υπό εξέταση προϊόντος από τις χώρες αυτές μειώθηκαν. Επιπλέον, η δραστική πτώση των αμερικανικών εισαγωγών σημειώθηκε το 2001, όταν ίσχυαν 14 δασμοί αντιντάμπινγκ και 6 αντισταθμιστικοί δασμοί για το υπό εξέταση προϊόν, αλλά και κατά τους πρώτους μήνες του έτους αυτού, όταν οι ΗΠΑ ξεκίνησαν έρευνα για τα προϊόντα σιδήρου και χάλυβα σύμφωνα με το τμήμα 223 του αμερικανικού νόμου περί εμπορίου του 1974. Κατά το τέλος του πρώτου εξαμήνου, επιπλέον, η ΔΕΕ ανήγγειλε εκτεταμένη έρευνα στον τομέα του σιδήρου και χάλυβα σύμφωνα με το τμήμα 202 του νόμου περί εμπορίου του 1974.

(36) Μεταξύ του 1999 και του 2001, οι εισαγωγές των ΗΠΑ μειώθηκαν από 5,40 εκατ. τόνους σε 2,56 εκατ. τόνους. Κατά το ίδιο διάστημα, οι εισαγωγές στην Κοινότητα αυξήθηκαν από 3,8 εκατ. τόνους σε 5 εκατ. τόνους, δηλαδή κατά περισσότερο από 32 %.

(37) Η Επιτροπή διαπίστωσε επίσης ότι η μείωση των αμερικανικών εισαγωγών ρόλων θερμής έλασης στην αγορά της, είχε ως αποτέλεσμα την αύξηση των εισαγωγών στην κοινοτική αγορά. Με βάση τις διαθέσιμες πληροφορίες, η Επιτροπή διαπίστωσε ότι η αυξημένη και εκτεταμένη χρήση των μέτρων εμπορικής άμυνας από τις ΗΠΑ που σημειώθηκε κατά τα τελευταία έτη συνέπεσε χρονικά με τη δραστική μείωση των αμερικανικών εισαγωγών ρόλων θερμής έλασης μεταξύ του 2000 και του 2001 και την αύξηση των κοινοτικών εισαγωγών του εν λόγω προϊόντος κατά την εν λόγω περίοδο. Το 2001, η Κοινότητα αποτελούσε την κυριότερη εξαγωγική αγορά για τους ρόλους θερμής έλασης. Τόσο η αγορά της Κοινότητας όσο και των ΗΠΑ έχουν τον ίδιο τύπο βιομηχανικών χρηστών. Πολλοί από τους εξαγωγείς που εθίγησαν από τα μέτρα εμπορικής άμυνας των ΗΠΑ πραγματοποιούν επίσης εξαγωγές προς την Κοινότητα εδώ και πολλά χρόνια. Παράλληλα με τη δραστική μείωση των αμερικανικών εισαγωγών, οι εισαγωγές στην Κοινότητα ανήλθαν σε επίπεδα ρεκόρ, παρά την υποχώρηση της αύξησης του ΑΕγχΠ, της παραγωγής και της κατανάλωσης στην Κοινότητα το 2001.

(38) Η αυξημένη και εκτεταμένη χρήση των μέσων εμπορικής άμυνας, πολλά από τα οποία διαπιστώθηκε ότι ήταν ασυμβίβαστα με τους κανόνες του ΠΟΕ, δεν μπορούσε να είχε προβλεφθεί τη στιγμή της περάτωσης του Γύρου της Ουρουγουάης και συνιστά τις απρόβλεπτες περιστάσεις που απαιτεί η συμφωνία για τα μέτρα διασφάλισης.

1.3.3. Μείωση των αμερικανικών εισαγωγών

(39) Ο ακόλουθος πίνακας απεικονίζει τις εισαγωγές προϊόντων που κατατάσσονται στους κωδικούς του εναρμονισμένου συστήματος (ΕΣ) 7208 10, 7208 25, 7208 26, 7208 27, 7208 36, 7208 37, 7208 38, 7208 39 (που καλύπτουν το υπό εξέταση προϊόν και το ομοειδές προϊόν) στις ΗΠΑ για το διάστημα 1997 έως 2001.

>ΘΕΣΗ ΠΙΝΑΚΑ>

Πηγή:

Global Trade Atlas

(40) Οι εισαγωγές στις ΗΠΑ αυξήθηκαν μεταξύ του 1997 και του 1998 για να μειωθούν εν συνεχεία το 1999 σε επίπεδα ελαφρώς χαμηλότερα από εκείνα του 1997. Μεταξύ του 1999 και του 2000, αυξήθηκαν σε περίπου 6,4 εκατ. τόνους. Μεταξύ του 2000 και του 2001, οι εισαγωγές σημείωσαν κατακόρυφη πτώση, κατά 60 %.

(41) Η μείωση του όγκου των εισαγωγών ρόλων θερμής έλασης στις ΗΠΑ μπορεί να αποδοθεί, κατ' αρχάς, στις άμεσες επιπτώσεις των μέτρων που αναφέρονται στις αιτιολογικές σκέψεις 21 έως 26 παραπάνω για τους εξαγωγείς, στα προϊόντα των οποίων επιβλήθηκαν δασμοί αντιντάμπινγκ ή/και αντισταθμιστικοί δασμοί, αλλά και στην έμμεση ανασταλτική επίπτωση που είχαν τα εν λόγω μέτρα και έρευνες σε όλους τους εξαγωγείς του υπό εξέταση προϊόντος στις ΗΠΑ.

(42) Ο ακόλουθος πίνακας απεικονίζει τις επιπτώσεις των μέτρων αντιντάμπινγκ/αντισταθμιστικών δασμών επί των εξαγωγών του υπό εξέταση προϊόντος από ορισμένες χώρες.

>ΘΕΣΗ ΠΙΝΑΚΑ>

1.4. Ορισμός των κοινοτικών παραγωγών

(43) Η συνολική κοινοτική παραγωγή ρόλων θερμής έλασης ανέρχεται σε 68 περίπου εκατ. τόνους ετησίως. Οι κοινοτικές εταιρείες σιδήρου και χάλυβα που συνεργάστηκαν πλήρως στην έρευνα είναι, μεταξύ άλλων, οι ακόλουθες:

- Aceralia Corporacion Siderurgica, Ισπανία,

- Cockerill Sambre SA, Bέλγιο,

- Arbed Sidmar NV, Bέλγιο,

- Sollac SA, Γαλλία,

- Stahlwerke Bremen GmbH, Γερμανία,

- EKO Stahl GmbH, Γερμανία,

- Corus Strip UK, Ηνωμένο Βασίλειο,

- Corus Staal BV, Κάτω Χώρες,

- Rautaruukki Oyj, Φινλανδία,

- Riva Ilva SpA, Iταλία,

- Salzgitter AG Stahl & Technologie, Γερμανία,

- SSAB Tunplatt AB, Σουηδία,

- Thyssen Krupp Stahl AG, Γερμανία.

(44) Οι εταιρείες αυτές αποτελούν όλες μέλη της ευρωπαϊκής συνομοσπονδίας των βιομηχανιών σιδήρου και χάλυβα (European Confederation of the Iron and Steel Industry - "Eurofer"). Οι εταιρείες αυτές αντιπροσώπευαν το 91,4 % περίπου της συνολικής κοινοτικής παραγωγής του υπό εξέταση προϊόντος και μεγάλο ποσοστό της συνολικής κοινοτικής παραγωγής κατά την έννοια του άρθρου 5 παράγραφος 3 στοιχείο γ) του κανονισμού (ΕΚ) αριθ. 3285/94 και του άρθρου 15 παράγραφος 1 του κανονισμού (ΕΚ) αριθ. 519/94. Οι εν λόγω εταιρείες θεωρούνται, επομένως, ως κοινοτικοί παραγωγοί για τους σκοπούς της παρούσας διαδικασίας.

1.5. Σοβαρή ζημία

1.5.1. Εισαγωγή

(45) Για να καθοριστεί κατά πόσον οι κοινοτικοί παραγωγοί των ομοειδών προϊόντων υπέστησαν σοβαρή ζημία, δηλαδή σημαντική συνολική επιδείνωση της θέσης τους, η Επιτροπή αξιολόγησε, κατά τρόπο αντικειμενικό και ποσοτικοποιήσιμο, όλους τους κατάλληλους παράγοντες που θα μπορούσαν να επηρεάσουν την κατάστασή τους. Ειδικότερα, για καθένα από τα υπό εξέταση προϊόντα, οι υπηρεσίες της Επιτροπής εξέτασαν την εξέλιξη της παραγωγικής ικανότητας, της παραγωγής, της χρησιμοποίησης της ικανότητας, της απασχόλησης, της παραγωγικότητας, των ταμειακών ροών, της απόδοσης του χρησιμοποιηθέντος κεφαλαίου, της δεσμευμένης χρήσης, των αποθεμάτων, της κατανάλωσης, των πωλήσεων του μεριδίου αγοράς, των τιμών, της πραγματοποίησης πωλήσεων σε τιμές χαμηλότερες από τις κοινοτικές και της αποδοτικότητας κατά την περίοδο 1997-2001. Τα σχετικά οικονομικά στοιχεία αναφέρονται στο τέλος της ανάλυσης του παρόντος προϊόντος.

(46) Η έρευνα απέδειξε ότι οι ρόλοι θερμής έλασης μπορούν να διατεθούν στην αγορά μέσω δύο χωριστών δικτύων. Μπορούν να πωληθούν είτε ως ρόλοι θερμής έλασης είτε να χρησιμοποιηθούν απευθείας από τον παραγωγό τους για την παραγωγή άλλων προϊόντων. Όπως διαπιστώθηκε, το 69 % περίπου των ρόλων θερμής έλασης που παράγονται από τους κοινοτικούς παραγωγούς χρησιμοποιείται απευθείας από τους παραγωγούς (δηλαδή υφίσταται περαιτέρω κατεργασία από τους εν λόγω παραγωγούς στο πλαίσιο ολοκληρωμένης διαδικασίας, συχνά στην ίδια γραμμή παραγωγής, εφεξής καλούμενη "δεσμευμένη χρήση"). Οι εν λόγω ρόλοι θερμής έλασης υφίστανται εσωτερική διαδικασία κατάντη κατεργασίας, κατά την οποία δεν εκδίδονται κατά κανόνα τιμολόγια.

(47) Η εναπομένουσα παραγωγή ρόλων θερμής έλασης πωλείται τόσο σε συνδεδεμένους όσο και σε μη συνδεδεμένους πελάτες, σε αγοραίες τιμές στην κοινοτική αγορά (εφεξής "ελεύθερη αγορά"). Οι εισαγωγές ρόλων θερμής έλασης πωλούνται επίσης στην ελεύθερη αγορά. Οι κυριότεροι αγοραστές στην ελεύθερη αγορά είναι τα ανεξάρτητα ελασματουργεία ψυχρής έλασης, οι κατασκευαστές σωλήνων, τα κέντρα υπηρεσιών σιδήρου και χάλυβα, οι έμποροι προϊόντων σιδήρου και χάλυβα και οι επιχειρήσεις αποθεματοποίησης. Τόσο οι ρόλοι θερμής έλασης που πωλούνται από τον κοινοτικό κλάδο παραγωγής όσο και οι εισαγόμενοι ρόλοι θερμής έλασης πωλούνται στις ίδιες κατηγορίες πελατών και για τους ίδιους σκοπούς. Για τους ρόλους θερμής έλασης που πωλούνται στην ελεύθερη αγορά εκδίδονται εμπορικά τιμολόγια.

(48) Η έρευνα κατέδειξε ότι υπάρχει σαφής διάκριση μεταξύ των ρόλων θερμής έλασης που προορίζονται για δεσμευμένη χρήση και των ρόλων που προορίζονται για την ελεύθερη αγορά. Οι ρόλοι θερμής έλασης που προορίζονται για δεσμευμένη χρήση διαπιστώθηκε ότι δεν θίγονται άμεσα από τις εισαγωγές. Αντίθετα, η προοριζόμενη προς πώληση παραγωγή βρισκόταν σε άμεσο ανταγωνισμό με τις εισαγωγές.

(49) Για να παρασχεθεί όσο το δυνατό πληρέστερη εικόνα της κατάστασης των κοινοτικών παραγωγών, η Επιτροπή έλαβε και ανέλυσε στοιχεία τόσο για τους ρόλους θερμής έλασης που προορίζονται για δεσμευμένη χρήση όσο και για τους ρόλους που προορίζονται για την ελεύθερη αγορά. Επειδή οι πωλήσεις στην ελεύθερη αγορά βρίσκονται σε ανταγωνισμό με τα οικεία εισαγόμενα προϊόντα, η Επιτροπή έδωσε ιδιαίτερη προσοχή στην ελεύθερη αγορά. Αν και, η Επιτροπή συνδύασε τα στοιχεία για την ελεύθερη αγορά και τα στοιχεία για τη δεσμευμένη αγορά, στο βαθμό που ήταν αυτό δυνατό, διεξήγαγε επίσης χωριστή ανάλυση για τους δύο αυτούς τομείς, όπου αυτό ήταν απαραίτητο και δυνατό.

1.5.2. Ανάλυση της συνολικής δραστηριότητας για το υπό εξέταση προϊόν

1.5.2.1. Παραγωγική ικανότητα και χρησιμοποίηση της ικανότητας

>ΘΕΣΗ ΠΙΝΑΚΑ>

(50) Η έρευνα κατέδειξε ότι δεν υπήρξαν σημαντικές μεταβολές όσον αφορά την εκτίμηση της συνολικής θεωρητικής παραγωγικής ικανότητας καθ'όλη την περίοδο της έρευνας.

(51) Η χρησιμοποίηση της ικανότητας παρέμεινε σχετικά σταθερή μεταξύ του 1997 και του 2000 (μεταξύ 83,4 και 85,9 %) αλλά έπεσε κατά 8 % περίπου το 2001 (79,4 %). Στη βιομηχανία σιδήρου και χάλυβα, απαιτείται υψηλό επίπεδο χρησιμοποίησης της ικανότητας για την επίτευξη κερδών. Η απότομη αυτή μείωση του τελευταίου αυτού παράγοντα αντικατοπτρίζει την πτώση της παραγωγής.

1.5.2.2. Συνολική κοινοτική παραγωγή

>ΘΕΣΗ ΠΙΝΑΚΑ>

(52) Η συνολική κοινοτική παραγωγή μειώθηκε μεταξύ του 1997 και του 1998, αλλά το 1999 ανέκαμψε εν μέρει, και το 2000 έφθασε στο ανώτατο σημείο της, ανταποκρινόμενη στην αύξηση της ζήτησης. Το 2001, η παραγωγή μειώθηκε παράλληλα με την κάμψη των πωλήσεων και της δεσμευμένης χρήσης. Εν προκειμένω, γίνεται μνεία της ανάλυσης των εισαγωγών σε σχέση με το προϊόν 5, το μεγαλύτερο από τα κατάντη προϊόντα.

1.5.2.3. Απασχόληση

>ΘΕΣΗ ΠΙΝΑΚΑ>

(53) Η απασχόληση σε σχέση με το υπό εξέταση προϊόν ήταν σχετικά σταθερή το 1997 και το 1998. Μετά από απώλεια περίπου 2300 θέσεων απασχόλησης (6,6 %) μεταξύ του 1998 και του 1999, περίοδο κατά την οποία ανακοινώθηκε η διακοπή λειτουργίας διαφόρων εργοστασίων, η απασχόληση σταθεροποιήθηκε το 2000. Η απασχόληση μειώθηκε κατά 1400 θέσεις απασχόλησης επιπλέον (4,3 %) το 2001 και η απώλεια των θέσεων απασχόλησης ήταν ιδιαίτερα αισθητή το 2001, λόγω της νέας διακοπής λειτουργίας εργοστασίων. Η περαιτέρω μείωση της απασχόλησης που είχε προβλεφθεί για το 2002 επιβεβαιώθηκε εν μέρει με τη διακοπή της λειτουργίας μιας εγκατάστασης του Ηνωμένου Βασιλείου κατά το δεύτερο τρίμηνο του 2002.

1.5.2.4. Παραγωγικότητα

>ΘΕΣΗ ΠΙΝΑΚΑ>

(54) Η παραγωγικότητα παρέμεινε σταθερή σε περίπου 1900 τόνους/απασχολούμενο το 1997 και το 1998, εν συνεχεία ανήλθε σε 2000 τόνους/απασχολούμενο το 1999, και παρέμεινε σταθερή στο ίδιο περίπου επίπεδο το 2000 και το 2001.

1.5.2.5. Ταμειακές ροές

>ΘΕΣΗ ΠΙΝΑΚΑ>

(55) Οι ταμειακές ροές θα μπορούσαν να εξεταστούν μόνο στο επίπεδο των συνεργασθεισών εταιρειών που παρήγαγαν το υπό εξέταση προϊόν και όχι σε σχέση με το ίδιο το υπό εξέταση προϊόν αυτό καθαυτό. Επομένως, ο δείκτης αυτός θεωρήθηκε λιγότερο σημαντικός από τους υπόλοιπους δείκτες που αναγράφονται παραπάνω. Ωστόσο, είναι προφανές ότι η κατάσταση ήταν αρνητική μεταξύ του 1997 και του 2001 και μεταξύ του 2000 και του 2001.

1.5.2.6. Απόδοση χρησιμοποιηθέντος κεφαλαίου - ΑΧΚ (Return on Capital Employed - ROCE)

>ΘΕΣΗ ΠΙΝΑΚΑ>

(56) Η απόδοση του χρησιμοποιηθέντος κεφαλαίου θα μπορούσε να εξεταστεί μόνο στο επίπεδο των συνεργασθεισών εταιρειών που παρήγαγαν το υπό εξέταση προϊόν και όχι σε σχέση με το υπό εξέταση προϊόν αυτό καθαυτό. Επομένως, ο δείκτης αυτός θεωρήθηκε λιγότερο σημαντικός από τους υπόλοιπους δείκτες που αναγράφονται παραπάνω. Ωστόσο, είναι προφανές ότι η κατάσταση ήταν αρνητική μεταξύ του 1997 και του 2001 και μεταξύ του 2000 και του 2001.

(57) Θεωρήθηκε ότι δεν ήταν σκόπιμο να πραγματοποιηθεί ανάλυση της κατανάλωσης, του όγκου των πωλήσεων, του μεριδίου αγοράς, των ανά μονάδα τιμών, της αποδοτικότητας και των αποθεμάτων στο κεφάλαιο αυτό, δεδομένου ότι μία πλήρης εξέταση των δεικτών αυτών ήταν σκόπιμη μόνο για την ελεύθερη αγορά.

1.5.3. Ανάλυση της ελεύθερης αγοράς

1.5.3.1. Κατανάλωση

>ΘΕΣΗ ΠΙΝΑΚΑ>

(58) Η κατανάλωση ρόλων θερμής έλασης στην Κοινότητα καθορίστηκε με βάση τις συνολικές πωλήσεις που πραγματοποίησαν οι κοινοτικοί παραγωγοί στην ελεύθερη αγορά και τις συνολικές εισαγωγές του υπό εξέταση προϊόντος στην Κοινότητα, όπως αναφέρονται στα στατιστικά στοιχεία της Εurostat.

(59) Μεταξύ του 1997 και του 1999, η κατανάλωση στην Κοινότητα μειώθηκε κατά 2 % περίπου από 22,9 εκατ. τόνους σε 22,5 εκατ. τόνους. Μεταξύ του 1999 και του 2000, η κατανάλωση αυτή αυξήθηκε κατά 2,8 % για να ανέλθει στο ανώτατο σημείο της εξεταζόμενης πενταετούς περιόδου (23,2 εκατ. τόνους), πριν μειωθεί σε 22,5 εκατ. τόνους το 2001 (μείωση 3 %). Η μείωση της κατανάλωσης μεταξύ του 2000 και του 2001 εξετάζεται στο τμήμα "Άλλοι παράγοντες" για να καθοριστεί εάν και κατά πόσον συνέβαλε στη σοβαρή ζημία των κοινοτικών παραγωγών.

1.5.3.2. Όγκος πωλήσεων

>ΘΕΣΗ ΠΙΝΑΚΑ>

(60) Οι πωλήσεις του ομοειδούς προϊόντος στην Κοινότητα μειώθηκαν από 19,66 εκατ. τόνους σε 18,08 εκατ. τόνους μεταξύ του 1997 και του 1998 για να ανέλθουν εν συνεχεία σε 18,70 εκατ. τόνους το 1999. Εν συνεχεία, μεταξύ του 1999 και του 2000, οι πωλήσεις του ομοειδούς προϊόντος μειώθηκαν εκ νέου, τη φορά αυτή κατά 2 %. Μεταξύ του 2000 και του 2001, οι πωλήσεις μειώθηκαν κατά 4 % ακόμη, σημειώνοντας το χαμηλότερο επίπεδο της πενταετίας (17,49 εκατ. τόνους το 2001). Η εξέλιξη αυτή αντανακλά την ολοένα και πιο ισχυρή παρουσία των εισαγωγών σε μια παρακμάζουσα αγορά.

1.5.3.3. Μερίδιο αγοράς

>ΘΕΣΗ ΠΙΝΑΚΑ>

(61) Το μερίδιο αγοράς των κοινοτικών παραγωγών μειώθηκε από 85,7 σε 79 % μεταξύ του 1997 και του 1998, λόγω της σημαντικής αύξησης των εισαγωγών από την Νοτιοανατολική Ασία που σημειώθηκε το 1998 μετά την ασιατική κρίση. Για να ανακτηθεί, κατά το επόμενο έτος, μεγάλο μέρος του απολεσθέντος μεριδίου αγοράς, οι κοινοτικοί παραγωγοί αναγκάστηκαν να μειώσουν τις τιμές τους για να ευθυγραμμιστούν με την τάση των εισαγωγών. Ωστόσο, από το 1999, το μερίδιο αγοράς των κοινοτικών παραγωγών μειώθηκε αισθητά, σε 79,2 % το 2000 και σε 77,7 % το 2001. Η εξέλιξη αυτή φανερώνει τη συνεχώς αυξανόμενη διείσδυση των εισαγωγών στην αγορά κατά την περίοδο αυτή, παρά τη μείωση των τιμών των παραγωγών κατά 8 % μεταξύ του 2000 και του 2001. Η πτώση των τιμών σε συνδυασμό με την απώλεια του μεριδίου αγοράς των εισαγωγών είχαν καταστροφικές επιπτώσεις στην αποδοτικότητα των κοινοτικών παραγωγών, όπως αναφέρεται παρακάτω.

1.5.3.4. Τιμή του ομοειδούς προϊόντος και πωλήσεις σε τιμές χαμηλότερες των κοινοτικών

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

(62) Η μέση τιμή του ομοειδούς προϊόντος αυξήθηκε μεταξύ του 1997 και του 1998 πριν σημειώσει το χαμηλότερο επίπεδο της πενταετούς περιόδου το 1999 (235 ευρώ/ανά τόνο). Μετά την ανάκαμψη που σημειώθηκε το 2000, οι τιμές μειώθηκαν εκ νέου (κατά 8 %) το 2001 σε 277 ευρώ/τόνο. Η τάση αυτή επιβεβαιώνεται επίσης από το γεγονός ότι οι τριμηνιαίες τιμές μεταξύ του πρώτου τριμήνου του 2001 και του πρώτου τριμήνου του 2002 φανερώνουν μείωση της τιμής του κοινοτικού προϊόντος, από 283 σε 254 ευρώ/τόνο.

(63) Για να καθοριστεί το επίπεδο των πωλήσεων που πραγματοποιήθηκαν σε τιμές χαμηλότερες των κοινοτικών εξετάστηκαν τα στοιχεία τα σχετικά με τις τιμές για συγκρίσιμες χρονικές περιόδους, στο ίδιο στάδιο εμπορίας και για πωλήσεις που πραγματοποιήθηκαν σε παρόμοιους πελάτες. Με βάση τη σύγκριση των τιμών που τιμολογήθηκαν από τους κοινοτικούς παραγωγούς και των τιμών που τιμολογήθηκαν από τους παραγωγούς-εξαγωγείς προς την Κοινότητα, οι πωλήσεις που πραγματοποιήθηκαν ήταν χαμηλότερες από τις εγχώριες τιμές κατά 3,9 % κατά μέσο όρο το 2001.

(64) Η Επιτροπή παρατηρεί ότι, καθόλη την περίοδο της έρευνας, η τιμή των εισαγωγών ήταν σαφώς χαμηλότερη από την τιμή του κοινοτικού προϊόντος. Από την παρακάτω γραφική παράσταση προκύπτει ότι η σαφής αύξηση των εισαγωγών σε χαμηλές τιμές που σημειώθηκε το 1998 ανάγκασε τους κοινοτικούς παραγωγούς να μειώσουν τις τιμές τους το 1999, γεγονός που είχε ως αποτέλεσμα την απότομη μείωση της αποδοτικότητάς τους και οδήγησε στις σημαντικές απώλειες που υπέστησαν αυτοί το 1999. Το 2000, η αύξηση της κατανάλωσης και η αποκατάσταση των συνθηκών αγοράς επέτρεψαν στους κοινοτικούς παραγωγούς να αυξήσουν τις τιμές και να βελτιώσουν την αποδοτικότητά τους, αλλά η μεγάλη αύξηση των εισαγωγών που σημειώθηκε εκείνο το έτος προκάλεσε μείωση των τιμών το 2001. Η απότομη αυτή αύξηση των εισαγωγών συνεχίστηκε το 2001 και οι συνεχιζόμενες επιπτώσεις της γίνονται αντιληπτές με τη μείωση της τιμής του κοινοτικού προϊόντος.

>PIC FILE= "L_2002261EL.001201.TIF">

1.5.3.5. Αποδοτικότητα

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

(65) Η αποδοτικότητα των πωλήσεων των κοινοτικών παραγωγών στην Κοινότητα υπέστη σημαντικές διακυμάνσεις κατά την υπό εξέταση πενταετία. Η χαμηλότερη αποδοτικότητα σημειώθηκε το 1999 και η μεγαλύτερη το 2000. Το 2001, όταν οι εισαγωγές ανήλθαν στο ανώτατο επίπεδο της πενταετίας, η μέση τιμή των εισαγωγών και η μέση τιμή του κοινοτικού προϊόντος μειώθηκαν αντίστοιχα σε 254 και σε 277 ευρώ/τόνο. Τούτο αποδεικνύεται και από το ποσοστό των χαμηλότερων τιμών (3,9 %) που διαπιστώθηκε το 2001. Η μείωση αυτή των τιμών σε συνδυασμό με τη μείωση του όγκου των πωλήσεων είχε ως αποτέλεσμα να μειωθεί η αποδοτικότητα των κοινοτικών παραγωγών από 10,8 % σε - 3,1 %. Η τάση αυτή επιβεβαιώνεται περαιτέρω επειδή τα τριμηνιαία στοιχεία για το πρώτο τρίμηνο του 2001 έως το πρώτο τρίμηνο του 2002 φανερώνουν ότι η αποδοτικότητα των πωλήσεων των κοινοτικών παραγωγών στην κοινοτική αγορά μειώθηκε από 1,1 % σε - 10,9 %.

(66) Η απόκλιση των τιμών από τις τιμές-στόχους των κοινοτικών παραγωγών εκφράζει τη διαφορά τιμής μεταξύ του εισαγόμενου προϊόντος και του επιπέδου τιμής που θα μπορούσαν να αναμένουν οι κοινοτικοί παραγωγοί. Το επίπεδο της απόκλισης υπολογίστηκε με βάση τη μέση σταθμισμένη μη ζημιογόνο τιμή ανά τόνο του κοινοτικού προϊόντος. Η τιμή αυτή υπολογίστηκε με βάση το αντίστοιχο κόστος παραγωγής του κοινοτικού προϊόντος, στο οποίο προστέθηκε περιθώριο κέρδους 8 %. Αυτό το περιθώριο κέρδους θεωρήθηκε εύλογο, δεδομένου ότι αφορά τα κέρδη των κοινοτικών παραγωγών υπό κανονικές συνθήκες εμπορίου και δεν έχει επηρεαστεί από ξαφνική και απότομη αύξηση των εισαγωγών. Η μη ζημιογόνος αυτή τιμή συγκρίθηκε με τη μέση σταθμισμένη τιμή ανά τόνο του υπό εξέταση εισαγόμενου προϊόντος κατά το 2001. Η διαφορά μεταξύ των δύο αυτών τιμών εκφράστηκε ως ποσοστό της τιμής cif/στα σύνορα της Κοινότητας του εισαγόμενου προϊόντος, και είχε ως αποτέλεσμα περιθώριο απόκλισης ύψους 17,5 % από τις τιμές-στόχους των κοινοτικών παραγωγών.

1.5.3.6. Αποθέματα

>ΘΕΣΗ ΠΙΝΑΚΑ>

(67) Τα επίπεδα των αποθεμάτων μειώθηκαν ελαφρά το 1998 αλλά εν συνεχεία αυξήθηκαν αισθητά το 1999 και εκ νέου (αν και σε περιορισμένο βαθμό) το 2000 και το 2001. Η αύξηση των αποθεμάτων μεταξύ του 1998 και του 1999 συνέπεσε με μείωση της δεσμευμένης χρήσης, η οποία φαίνεται ότι αποτέλεσε την κύρια αιτία της αύξησης αυτής. Ωστόσο, παρά την ανάκαμψη της δεσμευμένης χρήσης το επόμενο έτος (2000), τα επίπεδα των αποθεμάτων εξακολούθησαν να αυξάνουν. Αυξήθηκαν ακόμη περισσότερο το 2001, δεδομένου ότι τόσο η προοριζόμενη για πώληση παραγωγή όσο και η δεσμευμένη χρήση σημείωσαν κάμψη.

1.5.4. Ανάλυση της δεσμευμένης χρήσης

>ΘΕΣΗ ΠΙΝΑΚΑ>

(68) Ορισμένοι δείκτες σχετικά με τη δεσμευμένη χρήση αναφέρθηκαν σε γενικούς όρους, δεδομένου ότι η εξέταση της δεσμευμένης χρήσης αποτελεί μέρος της ανάλυσης της συνολικής δραστηριότητας σχετικά με το υπό εξέταση προϊόν (δηλαδή της παραγωγικής ικανότητας και της χρησιμοποίησης της ικανότητας, της απασχόλησης και της παραγωγικότητας). Όσον αφορά ορισμένους άλλους παράγοντες που εξετάστηκαν παραπάνω σχετικά με την ελεύθερη αγορά, δηλαδή τις τιμές πώλησης, τα αποθέματα και την αποδοτικότητα, τα στοιχεία που έχουν ληφθεί δεν προσφέρονται, από την ίδια τη φύση τους, σε άμεση και αντικειμενική σύγκριση με τα στοιχεία που έχουν ληφθεί για την ελεύθερη αγορά όσον αφορά τους ρόλους θερμής έλασης. Ωστόσο, δεν προέκυψε κανένα προφανές αντικειμενικό στοιχείο, σύμφωνα με το οποίο η παραγωγή για δεσμευμένη χρήση είναι πιο αποδοτική από την παραγωγή για την ελεύθερη αγορά. Επομένως, η παρούσα ανάλυση συγκεντρώνεται στην παραγωγή για τη δεσμευμένη χρήση και εξετάζει αν η σχετική τάση είναι συγκρίσιμη με τις τάσεις τις ελεύθερης και της συνολικής αγοράς.

(69) Η παραγωγή που προορίζεται για δεσμευμένη χρήση αυξήθηκε κατά περίπου 700000 τόνους μεταξύ του 1997 και του 1998 για να μειωθεί εν συνεχεία σε 44,6 εκατ. τόνους το 1999. Μεταξύ του 1999 και του 2000, η δεσμευμένη χρήση αυξήθηκε από 44,6 σε 46,7 εκατ. τόνους (αύξηση 4,7 %). Τούτο επέτρεψε στους κοινοτικούς παραγωγούς να αυξήσουν τη συνολική παραγωγή τους το 2000, παρά τη μείωση της παραγωγής που πωλήθηκε στην ελεύθερη αγορά. Το 2001, ωστόσο, η δεσμευμένη χρήση μειώθηκε. Παράλληλα με τη μείωση της παραγωγής που πωλήθηκε στην ελεύθερη αγορά, τούτο οδήγησε και στη μείωση της συνολικής παραγωγής, η οποία έπεσε σε 62,4 εκατ. τόνους το 2001 (δηλαδή πάνω από 7 % σε σχέση με το 2000).

1.5.5. Συμπέρασμα

(70) Από τα στοιχεία προκύπτει ότι, αν και η παραγωγική ικανότητα παρέμεινε σταθερή και η παραγωγικότητα σημείωσε ελαφρά αύξηση, σε γενικές γραμμές, η χρησιμοποίηση της ικανότητας, η παραγωγή και η απασχόληση είχαν αρνητική εξέλιξη, και παρατηρήθηκαν επίσης αρνητικά στοιχεία όσον αφορά την ταμειακή ροή και την απόδοση του χρησιμοποιηθέντος κεφαλαίου. Σε γενικές γραμμές, τα στοιχεία τα σχετικά με την ελεύθερη αγορά φανερώνουν, στο πλαίσιο μείωσης της κατανάλωσης και αύξησης των αποθεμάτων, αρνητικές εξελίξεις για τις πωλήσεις, το μερίδιο αγοράς, τις τιμές και την αποδοτικότητα. Από τα στοιχεία τα σχετικά με τη δεσμευμένη χρήση προκύπτει ότι παρόμοια εξέλιξη σημειώθηκε και για τη δεσμευμένη χρήση. Τα συμπεράσματα αυτά ενισχύονται επίσης από την ανάλυση της συνολικής δραστηριότητας για το υπό εξέταση προϊόν.

(71) Ειδικότερα, η Επιτροπή παρατηρεί ότι το 2001, όταν οι οικείες εισαγωγές ανήλθαν στο ανώτατο επίπεδο της πενταετίας (σε 5 εκατ. τόνους), ο όγκος των πωλήσεων των κοινοτικών παραγωγών στην Κοινότητα περιήλθε στο χαμηλότερο επίπεδο της πενταετίας (17,49 εκατ. τόνους) και η αποδοτικότητα μειώθηκε ταχύτατα. Η εξέλιξη αυτή σημειώθηκε παράλληλα με τη μείωση της παραγωγής που πωλήθηκε στην ελεύθερη αγορά, της κατανάλωσης και των τιμών. Στο πλαίσιο αυτό, οι εισαγωγές αυξήθηκαν για δεύτερο συναπτό έτος αντί να μειωθούν, όπως θα έπρεπε λογικά να αναμένεται.

(72) Οι επιπτώσεις που είχε αυτός ο συνδυασμός παραγόντων στους κοινοτικούς παραγωγούς αντανακλώνται στους οικονομικούς δείκτες. Το μερίδιο αγοράς των κοινοτικών παραγωγών μειώθηκε και το 2001 έφθασε στο χαμηλότερο επίπεδο της πενταετίας. Η χρησιμοποίηση της ικανότητας μειώθηκε απότομα το 2001 παράλληλα με την παραγωγικότητα. Η απασχόληση μειώθηκε επίσης και αναμένεται να μειωθεί ακόμη περισσότερο το 2002. Η συνολική επίπτωση της μείωσης της παραγωγής, του όγκου των πωλήσεων στην ΕΕ και των τιμών ήταν εις βάρος της αποδοτικότητας των κοινοτικών παραγωγών, οι οποίοι περιήλθαν σε ζημιογόνο θέση το 2001. Οι τάσεις αυτές επιβεβαιώνονται από τη συνεχή επιδείνωση των τιμών και της αποδοτικότητας μεταξύ του πρώτου τριμήνου 2001 και του πρώτου τριμήνου 2002.

(73) Λαμβανομένων υπόψη όλων αυτών των παραγόντων και, ιδίως, της ανάλυσης των δραστηριοτήτων στην ελεύθερη αγορά, η Επιτροπή κατέληξε στο συμπέρασμα ότι οι κοινοτικοί παραγωγοί υπέστησαν σοβαρή ζημία.

1.6. Αιτιώδης συνάφεια

(74) Για να εξετάσει την ύπαρξη αιτιώδους συνάφειας μεταξύ της αύξησης των εισαγωγών και της σοβαρής ζημίας και να διασφαλιστεί ότι η ζημία που προκλήθηκε από άλλους παράγοντες δεν οφείλεται στην αύξηση των εισαγωγών αυτών, η Επιτροπή ενήργησε ως εξής:

- οι ζημιογόνες επιπτώσεις των παραγόντων που θεωρήθηκε ότι προκάλεσαν ζημία εξετάστηκαν χωριστά,

- οι εν λόγω ζημιογόνες επιπτώσεις καταλογίστηκαν στους παράγοντες που τις προκάλεσαν, και

- αφού καταλογίστηκε η ζημία σε όλους τους παράγοντες που διαπιστώθηκαν, η Επιτροπή καθόρισε κατά πόσον η αύξηση των εισαγωγών αποτελεί "πραγματική και σημαντική" αιτία της σοβαρής ζημίας.

1.6.1. Επιπτώσεις της αύξησης των εισαγωγών

(75) Η αγορά των ρόλων θερμής έλασης είναι διαφανής όσον αφορά τις πηγές εφοδιασμού, τους πελάτες και τις τιμές. Δεδομένου ότι οι ρόλοι θερμής έλασης είναι στην ουσία βασικό προϊόν, οι τιμές αποτελούν τον κυριότερο παράγοντα ανταγωνισμού μεταξύ του υπό εξέταση προϊόντος και του ομοειδούς προϊόντος.

(76) Κατά την περίοδο 1999-2001, το μερίδιο αγοράς των εισαγωγών αυξήθηκε από 17,1 σε 22,3 % της αγοράς, ενώ το μερίδιο αγοράς των κοινοτικών παραγωγών μειώθηκε από 82,9 σε 77,7 %. Κατά την ίδια περίοδο, οι εισαγωγές αυξήθηκαν από το 18,6 στο 25,8 % της πωληθείσας παραγωγή στην ελεύθερη αγορά. Έτσι, οι εισαγωγές αυξήθηκαν επίσης σε σχέση με την παραγωγή, εις βάρος των κοινοτικών παραγωγών.

(77) Όσον αφορά τις τιμές, μεταξύ του 2000 και του 2001, η μέση ανά μονάδα τιμή του εισαγόμενου προϊόντος στην αγορά της Κοινότητας μειώθηκε από 290 σε 254 ευρώ/τόνο. Η μέση ανά μονάδα τιμή του κοινοτικού προϊόντος μειώθηκε από 301 σε 277 ευρώ/τόνο. Στη διαφανή αυτή αγορά, η πραγματοποίηση πωλήσεων σε τιμές χαμηλότερες από τις κοινοτικές είχε καθοριστικές επιπτώσεις. Η μείωση μόνο της μέσης ανά μονάδα τιμής του ομοειδούς προϊόντος προκάλεσε μείωση 8 % (440 εκατ. ευρώ) των εσόδων των κοινοτικών παραγωγών από τις πωλήσεις στην Κοινότητα το 2001. Αν ληφθεί υπόψη η ταυτόχρονη μείωση του όγκου των πωλήσεων, η πραγματική μείωση των εσόδων επί των πωλήσεων στην Κοινότητα ανήλθε σε 678 εκατ. ευρώ. Το πάγιο κόστος αντιπροσωπεύει σημαντικό ποσοστό του συνολικού κόστους. Επομένως, η μείωση των εσόδων επί των πωλήσεων προκάλεσε δυσανάλογα μεγαλύτερη μείωση των κερδών και, το 2001, οι κοινοτικοί παραγωγοί υπέστησαν απώλειες - 3,1 %. Επιπλέον, η πτώση αυτή των τιμών και της αποδοτικότητας πρέπει να εξεταστεί στο πλαίσιο της διακοπής λειτουργίας πολλών εγκαταστάσεων και της συνακόλουθης μείωσης των θέσεων απασχόλησης.

(78) Για τους λόγους αυτούς, θεωρείται ότι η αύξηση των εισαγωγών σε χαμηλές τιμές είναι αλληλένδετη με τη σοβαρή ζημία που υπέστησαν οι κοινοτικοί παραγωγοί, και ότι η αύξηση των εισαγωγών είχε ζημιογόνες επιπτώσεις ως προς την συμπίεση των τιμών και τη μείωση του όγκου των πωλήσεων των κοινοτικών παραγωγών στην κοινοτική αγορά.

1.6.2. Επιπτώσεις των διακυμάνσεων της κατανάλωσης

(79) Η Επιτροπή εξέτασε τις ζημιογόνες επιπτώσεις της μείωσης της κατανάλωσης μεταξύ του 2000 και του 2001. Η μείωση αυτή πρέπει να εξεταστεί στο πλαίσιο της συνολικής τάσης που παρατηρήθηκε κατά την πενταετή περίοδο της έρευνας. Η κατανάλωση μειώθηκε από 22,9 εκατ. τόνους το 1997 σε 22,5 εκατ. τόνους το 1999, αλλά εν συνεχεία αυξήθηκε κατά 634000 τόνους σε 23,2 εκατ. τόνους το 2000, πριν μειωθεί κατά 677000 περίπου τόνους σε 22,5 εκατ. τόνους 2001.

(80) Στη συγκεκριμένη αυτή περίπτωση, η Επιτροπή θεωρεί ότι η φαινομένη αύξηση της κατανάλωσης του 2000 οφειλόταν σε μεγάλο βαθμό στη μεγάλη αύξηση των εισαγωγών και των αποθεμάτων το έτος εκείνο. Για το λόγο αυτό, οι διακυμάνσεις της τάσης της κατανάλωσης παρουσιάζουν μια σαφέστερη εικόνα. Παρότι η κατανάλωση μειώθηκε μεταξύ του 2000 και του 2001, κατά την πενταετή περίοδο η κατανάλωση μειώθηκε συνολικά κατά 442000 τόνους ή 2 %. Τούτο αντιπροσωπεύει μέσο ετήσιο ρυθμό μείωσης 0,4 %.

(81) Κατά την εξέταση του θέματος αυτού στη συγκεκριμένη υπόθεση, πρέπει να ληφθούν υπόψη οι αντιδράσεις όλων των συμμετεχόντων στην αγορά που συνέβαλαν στη φθίνουσα τάση της κατανάλωσης. Εν προκειμένω, διαπιστώθηκε ότι ενώ οι κοινοτικοί παραγωγοί αναγκάστηκαν να μειώσουν τις πωλήσεις τους στην Κοινότητα κατά 900000 τόνους περίπου το 2001 σε σύγκριση με το 2000, οι εισαγωγές σημείωσαν αντίθετα απότομη αύξηση, για την οποία δεν μπορεί να εξευρεθεί καμία οικονομική αιτιολογία. Για παράδειγμα, κανένας από τους εξαγωγείς δεν υποστήριξε ότι η απότομη αυτή αύξηση οφειλόταν στη μείωση του κόστους παραγωγής.

(82) Όσον αφορά τις επιπτώσεις επί των τιμών, η μείωση της κατανάλωσης κατά 0,4 % μόνο ετησίως δεν θα πρέπει κατά κανόνα να συνεπάγεται ουσιώδεις επιπτώσεις επί των τιμών, αν η παραγωγή προσαρμοστεί γρήγορα στις ανάγκες της αγοράς. Εν προκειμένω, οι κοινοτικοί παραγωγοί φαίνεται ότι αντέδρασαν με τη μείωση τόσο της παραγωγής όσο και των πωλήσεων σε βαθμό μεγαλύτερο απ' ό,τι ήταν αναγκαίο για να προσαρμοστούν με τη μείωση της κατανάλωσης.

(83) Κατά τον ίδιο τρόπο, με τη μείωση της πίεσης επί των τιμών, θα μπορούσαν επίσης να τεθούν υπό έλεγχο οι ζημιογόνες επιπτώσεις που απορρέουν από τις χαμηλές τιμές. Ο σημαντικότερος παράγοντας εδώ είναι το κέρδος, δείκτης για τον οποίο οι απώλειες θα είχαν περιοριστεί στο ελάχιστο, αν δεν είχαν μειωθεί ουσιωδώς οι τιμές. Επομένως, είναι εύλογο να συναχθεί το συμπέρασμα ότι, αν δεν είχαν αυξηθεί απότομα οι εισαγωγές σε χαμηλές τιμές, η μείωση της κατανάλωσης δεν θα είχε οδηγήσει σε ουσιώδη μείωση των κερδών.

(84) Ωστόσο, ακόμη και στην περίπτωση που όλοι οι συμμετέχοντες στην αγορά είχαν ενεργήσει με υπευθυνότητα προσαρμόζοντας την παραγωγή τους, οι πωλήσεις των κοινοτικών παραγωγών θα είχαν και πάλι μειωθεί. Η κατανάλωση το 2001 βρισκόταν στο ίδιο επίπεδο με εκείνο του 1999 (δηλαδή 22,5 εκατ. τόνους). Το 2000, η κατανάλωση αυξήθηκε κατά 600000 τόνους μόνο για να μειωθεί εκ νέου το 2001 στο ίδιο επίπεδο του 1999. Ωστόσο, οι πωλήσεις των κοινοτικών παραγωγών μειώθηκαν το 2000 σε σύγκριση με το 1999 κατά 350000 τόνους παρά την τεράστια αύξηση της κατανάλωσης. Συγχρόνως, οι εισαγωγές αυξήθηκαν το 2000 κατά 1000000 τόνους σε σύγκριση με το 1999. Επομένως, οι εισαγωγές κάλυψαν ολόκληρη την αύξηση της κατανάλωσης και ακόμη περισσότερο. Το 2001, η κατανάλωση μειώθηκε στα επίπεδα του 1999 και οι πωλήσεις των κοινοτικών παραγωγών μειώθηκαν κατά 900000 τόνους περίπου ενώ οι εισαγωγές εξακολούθησαν να αυξάνουν. Όσον αφορά την τάση μείωσης της κατανάλωσης, η μείωση των πωλήσεων των κοινοτικών παραγωγών ανήλθε περίπου σε 70000 τόνους ετησίως.

(85) Για τους προαναφερόμενους λόγος, συνάγεται το συμπέρασμα ότι υπάρχει σημαντική, αλλά όχι ουσιώδης, συνάφεια μεταξύ της πτώσης της κατανάλωσης και των ζημιογόνων επιπτώσεων που παρατηρήθηκαν.

1.6.3. Επιπτώσεις των διακυμάνσεων στη δεσμευμένη χρήση

(86) Η Επιτροπή εξέτασε επίσης τις επιπτώσεις της εξέλιξης της δεσμευμένης χρήσης των ρόλων θερμής έλασης. Η δεσμευμένη χρήση ήταν σχετικά σταθερή μεταξύ του 1997 και του 1999 (44,6 εκατ. τόνοι), αλλά αυξήθηκε σημαντικά το 2000 (46,7 εκατ. τόνοι) και εν συνεχεία έπεσε το 2001 (42,8 εκατ. τόνοι). Η πτωτική τάση κατά την περίοδο αυτή ανήλθε περίπου σε 2 εκατ. τόνους. Η Επιτροπή παρατήρησε ότι η πτωτική αυτή τάση αντιστοιχούσε στις συνθήκες αγοράς για τα ενδιάμεσα και τελικά προϊόντα.

(87) Τα επιπλέον στοιχεία που ελήφθησαν όσον αφορά τη δεσμευμένη χρήση δεν προσφέρονται, από την ίδια τη φύση τους, σε άμεση και αντικειμενική σύγκριση με τα στοιχεία που έχουν ληφθεί για την ελεύθερη αγορά όσον αφορά τους ρόλους θερμής έλασης. Ωστόσο, δεν προέκυψε κανένα προφανές αντικειμενικό στοιχείο, σύμφωνα με το οποίο η παραγωγή για δεσμευμένη χρήση είναι πιο αποδοτική από την παραγωγή για την ελεύθερη αγορά.

(88) Η πτώση της δεσμευμένης χρήσης είχε, επομένως, σοβαρές επιπτώσεις στην παραγωγή, γεγονός που έθιξε με τη σειρά του την χρησιμοποίηση της ικανότητας και, σε τελική ανάλυση, την αποδοτικότητα. Ωστόσο, η μείωση των τιμών και των εσόδων που υπέστησαν οι κοινοτικοί παραγωγοί στην ελεύθερη αγορά πρέπει να καταλογιστεί στις εισαγωγές σε χαμηλές τιμές και συνδέεται ελάχιστα, αν όχι καθόλου, με την πτώση της δεσμευμένης χρήσης.

1.6.4. Επιπτώσεις των διακυμάνσεων στις εξαγωγικές επιδόσεις

(89) Η Επιτροπή εξέτασε επίσης τις επιπτώσεις της μείωσης των εξαγωγών.

>ΘΕΣΗ ΠΙΝΑΚΑ>

(90) Μεταξύ του 1997 και του 1999, ο όγκος των εξαγωγών των κοινοτικών παραγωγών ρόλων θερμής έλασης μειώθηκε από 2,54 εκατ. τόνους σε 1,94 εκατ. τόνους. Μεταξύ του 1999 και του 2001, οι εξαγωγές παρέμειναν σχετικά σταθερές, με μείωση το 2000 και μικρή αύξηση το 2001. Κατά την πενταετή περίοδο, οι εξαγωγές μειώθηκαν κατά 580000 τόνους περίπου, παρότι η μείωση αυτή σημειώθηκε κυρίως μεταξύ του 1997 και του 1999. Από το 1999 και μετά, οι εξαγωγές σταθεροποιήθηκαν. Επομένως, κατά την πλέον πρόσφατη περίοδο, δηλαδή κατά τη διετία 2000-2001, δεν παρατηρούνται ζημιογόνες επιπτώσεις λόγω των εξαγωγών. Εν προκειμένω, δεδομένου ότι η ζημία που προέκυψε από την πτώση των εξαγωγών σημειώθηκε σε μεγάλο βαθμό στις αρχές της πενταετούς περιόδου, πρέπει να θεωρείται ότι ήταν λιγότερο σημαντική από το να είχε σημειωθεί προς το τέλος της περιόδου αυτής.

(91) Για τους προαναφερόμενους λόγους, συνάγεται το συμπέρασμα ότι υπάρχει κάποια σχέση μεταξύ της πτώσης των εξαγωγών και των ζημιογόνων επιπτώσεων που παρατηρήθηκαν στις αρχές, ιδίως, της πενταετούς περιόδου.

1.6.5. Επιπτώσεις της ενδεχόμενης πλεονάζουσας ικανότητας

(92) Η Επιτροπή εξέτασε επιπλέον, κατά πόσον οι ζημιογόνες επιπτώσεις προέκυψαν από την πλεονάζουσα ικανότητα των κοινοτικών παραγωγών. Καθόλη την περίοδο της έρευνας, η εκτίμηση της συνολικής θεωρητικής παραγωγικής ικανότητας παρέμεινε σχεδόν αμετάβλητη και η χρησιμοποίηση της ικανότητας υπερέβαινε ή ήταν ελαφρά χαμηλότερη από 80 %. Επομένως, δεν παρατηρήθηκε συσχετισμός μεταξύ της παραγωγικής ικανότητας και των ζημιογόνων επιπτώσεων.

1.6.6. Επιπτώσεις της αναδιάρθρωσης

(93) Η Επιτροπή εξέτασε εν συνεχεία τις ζημιογόνες επιπτώσεις του κόστους αναδιάρθρωσης που επιβάρυνε τους κοινοτικούς παραγωγούς κατά τα τελευταία έτη. Εν προκειμένω, παρατηρείται ότι η αναδιάρθρωση συνεπάγεται κατά κανόνα βραχυπρόθεσμο κόστος -όπως αποζημίωση απόλυσης προσωπικού, κόστος κτήσεως, κ.λπ.- που αντισταθμίζεται κατά πολύ από τα μεσοπρόθεσμα κέρδη αποτελεσματικότητας. Λαμβανομένης υπόψη της τρέχουσας διαδικασίας ορθολογικής οργάνωσης, τούτο θα μπορούσε να σημαίνει ότι το τρέχον βραχυπρόθεσμο κόστος, ακόμη και αν διαπιστωθεί ότι είναι αμελητέο, επέδρασε στη δομή του κόστους.

1.6.7. Καταλογισμός των ζημιογόνων επιπτώσεων

(94) Η σοβαρή ζημία που υπέστησαν οι κοινοτικοί παραγωγοί εκδηλώθηκε κυρίως υπό τη μορφή μείωσης των πωλήσεων και επιδείνωσης των χρηματοοικονομικών απωλειών. Η Επιτροπή επισήμανε ότι τέσσερις είναι οι παράγοντες που συνέβαλαν στη ζημία πέραν από την αύξηση των εισαγωγών: η κάμψη της κατανάλωσης, η κάμψη της δεσμευμένης χρήσης, η κάμψη των εξαγωγών και η τρέχουσα διαδικασία ορθολογικής οργάνωσης.

(95) Πρώτα πρώτα, σημειώθηκε μικρή κάμψη της κατανάλωσης 0,4 % περίπου ετησίως, παρότι η μείωση ήταν εντονότερη το 2001 σε σύγκριση με το 2000. Ωστόσο, η εξέλιξη των εισαγωγών δεν παρακολούθησε καν τη φθίνουσα αυτή τάση της κατανάλωσης και η Επιτροπή θεωρεί ότι η μικρή κάμψη της κατανάλωσης δεν είχε σημαντικές επιπτώσεις ούτε στον όγκο ούτε στις τιμές.

(96) Όσον αφορά την κάμψη της δεσμευμένης χρήσης που παρατηρήθηκε ιδίως μεταξύ του 2000 και του 2001, η κάμψη αυτή είχε αρνητικές επιπτώσεις κυρίως ως προς τον όγκο. Επομένως, δεν σχετίζεται ιδιαίτερα με την πτώση των τιμών και των εσόδων που υπέστησαν οι κοινοτικοί παραγωγοί στην ελεύθερη αγορά.

(97) Η Επιτροπή εξέτασε επίσης την κάμψη των εξαγωγών που σημειώθηκε από τους κοινοτικούς παραγωγούς κατά την πενταετή περίοδο. Στις αρχές της πενταετούς περιόδου σημειώθηκε κάμψη. Ωστόσο, προς το τέλος της περιόδου αυτής, όταν η ζημία ήταν διαρκής, οι εξαγωγές ήταν σταθερές. Επομένως, σε σχέση με την αύξηση των εισαγωγών, η εξέλιξη των εξαγωγών είχε εντελώς οριακές επιπτώσεις στους κοινοτικούς παραγωγούς κατά τη διετία 2000-01.

(98) Κατά τον ίδιο τρόπο, όσον αφορά την τρέχουσα διαδικασία ορθολογικής οργάνωσης, η Επιτροπή θεωρεί ότι ο αντίκτυπος που είχε αυτή στη δομή του κόστους των κοινοτικών παραγωγών δεν είναι σημαντικός, ιδίως σε σύγκριση με τις επιπτώσεις επί των τιμών που οφείλονταν στις εισαγωγές σε χαμηλές τιμές.

(99) Η Επιτροπή παρατήρησε ότι η κάμψη του όγκου των πωλήσεων, των τιμών πώλησης και της αποδοτικότητας των κοινοτικών παραγωγών οφειλόταν κυρίως στην αύξηση των εισαγωγών, οι οποίες όχι μόνο αυξήθηκαν γρηγορότερα από την αύξηση της κατανάλωσης το 2000, αλλά εν συνεχεία εξακολούθησαν να αυξάνουν κατά την πτώση της κατανάλωσης το 2001.

1.6.8. Συμπέρασμα

(100) Επομένως, αφού εξετάστηκαν οι ζημιογόνες επιπτώσεις των λοιπών γνωστών παραγόντων, αφού διαχωρίστηκαν αυτοί τόσο μεταξύ τους όσο και από τις λοιπές ζημιογόνες επιπτώσεις των αυξημένων εισαγωγών, και αφού διασφαλίστηκε ότι η ζημία που προκλήθηκε από τους άλλους αυτούς παράγοντες δεν καταλογίζεται στις εισαγωγές, η Επιτροπή συνήγαγε το συμπέρασμα ότι μπορεί να θεωρηθεί ότι υπάρχει πραγματική και σημαντική σχέση μεταξύ των αυξημένων εισαγωγών και της σοβαρής ζημίας των κοινοτικών παραγωγών.

1.7. Μελλοντικές εξελίξεις

(101) Επιπλέον, η Επιτροπή ανέλυσε ορισμένα στοιχεία που την οδηγούν στο συμπέρασμα ότι η σοβαρή ζημία που υπέστησαν οι κοινοτικοί παραγωγοί μπορεί να αναμένεται να επιδεινωθεί σοβαρά σε περίπτωση που συνεχιστούν οι εισαγωγές στο παρόν επίπεδό τους ή αυξηθούν.

1.7.1. Τα μέτρα διασφάλισης των ΗΠΑ στον τομέα του σιδήρου και χάλυβα

(102) Υπενθυμίζεται ότι, στις 5 Μαρτίου 2002, οι ΗΠΑ επέβαλαν μέτρα διασφάλισης κατά ορισμένων προϊόντων σιδήρου και χάλυβα, μεταξύ των οποίων συμπεριλαμβάνονται τα πλατέα προϊόντα άνθρακα θερμής έλασης. Τα μέτρα αυτά τέθηκαν σε ισχύ στις 20 Μαρτίου 2002 και συνίστανται στην αύξηση των εισαγωγικών δασμών στις ΗΠΑ κατά 30 % κατ' αξίαν το πρώτο έτος, κατά 24 % το δεύτερο και κατά 18 % το τρίτο. Τα μέτρα αυτά δεν ισχύουν για τον Καναδά, το Ισραήλ, την Ιορδανία και το Μεξικό ούτε για ορισμένες άλλες χώρες που κατατάσσονται μεταξύ των αναπτυσσόμενων.

1.7.2. Εκτροπή του εμπορίου εξαιτίας των μέτρων διασφάλισης των ΗΠΑ στον τομέα του σιδήρου και χάλυβα

(103) Η Επιτροπή εξέτασε τις πιθανές επιπτώσεις των αμερικανικών μέτρων αναλύοντας την κατάσταση των κυριότερων χωρών εξαγωγής στις ΗΠΑ.

(104) Το 2001, οι ΗΠΑ εισήγαγαν 2562747 τόνους εμπορευμάτων που κατατάσσονται στους ίδιους κωδικούς του ΕΣ με το υπό εξέταση προϊόν. Οι κυριότεροι εξαγωγείς των προϊόντων αυτών στις ΗΠΑ ήταν οι Κάτω Χώρες (13 % 340000 τόνοι), η Γαλλία (13 % 320000 τόνοι), η Κορέα (11 % 270000 τόνοι), ο Καναδάς (9 % 240000 τόνοι), η Τουρκία (9 % 230000 τόνοι), το Μεξικό (9 % 230000 τόνοι) και η Αυστραλία (9 % 230000 τόνοι). Επιπλέον, κατά τα τελευταία χρόνια, η Ινδία, η Κίνα, η Ταϊβάν, η Ινδονησία, η Ταϊλάνδη, η Ουκρανία, η Ρωσία, η Νότιος Αφρική, η Βραζιλία, η Γερμανία και η Ιαπωνία περιλαμβάνονταν επίσης μεταξύ των σημαντικότερων προμηθευτών της αγοράς των ΗΠΑ.

(105) Το 2001, οι συνολικές εξαγωγές προς τις ΗΠΑ από χώρες στις οποίες έχουν επιβληθεί αμερικανικά μέτρα διασφάλισης (εξαιρουμένων των κοινοτικών παραγωγών και των χωρών στις οποίες δεν εφαρμόζονται τα μέτρα διασφάλισης όσον αφορά τα εν λόγω προϊόντα) ανήλθαν σε ένα εκατ. τόνους περίπου. Επιπλέον, τα αμερικανικά μέτρα δεν ισχύουν για συγκεκριμένα προϊόντα που προέρχονται από συγκεκριμένους προμηθευτές, αλλά οι ποσότητες αυτές δεν θεωρούνται σημαντικές.

(106) Εν συνεχεία, η Επιτροπή εξέτασε κατά πόσον ήταν πιθανό η πιο περιορισμένη πρόσβαση στην αγορά των ΗΠΑ λόγω της δράσης διασφάλισης που κίνησαν οι ΗΠΑ να υπαγόρευσε την αύξηση των εξαγωγών στην Κοινότητα. Η Επιτροπή εξέτασε την κατάσταση των συνεργασθέντων παραγωγών-εξαγωγέων όσον αφορά την παραγωγική ικανότητα. Όπως διαπιστώθηκε, η παραγωγική ικανότητα τους αυξήθηκε από 123 εκατ. τόνους περίπου μεταξύ του 1997 και του 1999, σε 140,4 εκατ. τόνους το 2001. Κανένας από τους συνεργασθέντες παραγωγούς-εξαγωγείς δεν δήλωσε ότι σκοπεύει να μειώσει την παραγωγική ικανότητα του στο άμεσο μέλλον ούτε να μειώσει την παραγωγή του σε αντίδραση προς τα αμερικανικά μέτρα.

(107) Οι περισσότεροι δήλωσαν ότι έχουν την πρόθεση να αντισταθμίσουν την ενδεχόμενη μείωση των εξαγωγών τους στις ΗΠΑ με αύξηση των πωλήσεων στην εγχώρια αγορά τους, αλλά η δήλωση αυτή έγινε στο πλαίσιο στάσιμης ή παρακμάζουσας κατανάλωσης στις αγορές αυτές. Επομένως, είναι μάλλον απίθανο να μπορέσουν οι παραγωγοί αυτοί να αυξήσουν σημαντικά τις πωλήσεις τους στις εγχώριες αγορές τους. Εξάλλου, είναι επίσης απίθανο να μπορέσουν να αυξήσουν τις πωλήσεις τους σε άλλες εξαγωγικές αγορές, δεδομένου ότι οι παραγωγοί των περισσοτέρων από τις αγορές αυτές υφίστανται ήδη της συνέπειες του σημαντικού κλεισίματος της αγοράς των ΗΠΑ και δεν υπάρχουν ενδείξεις που να αφήνουν να διαφανεί ότι, βραχυπρόθεσμα και μεσοπρόθεσμα, θα αυξηθεί σημαντικά η κατανάλωση στις αγορές αυτές ώστε να επιτραπεί η αύξηση των εισαγωγών.

(108) Το εμπόριο που, σε περίπτωση έλλειψης οριστικών μέτρων, θα μπορούσε δυνητικά να εκτραπεί προς την Κοινότητα λόγω των αμερικανικών μέτρων ανέρχεται επομένως σε 1 εκατ. τόνους. Υπάρχουν διάφοροι λόγοι για τους οποίους το δυναμικό αυτό δεν μπορεί να αξιοποιηθεί πλήρως: για παράδειγμα, το σημερινό υψηλό επίπεδο των εγχώριων τιμών στις ΗΠΑ θα μπορούσε να υπαγορεύσει επίπεδο εισαγωγών μεγαλύτερο από το προβλεπόμενο παρά την ύπαρξη δασμών ύψους 30 %, καθώς και το γεγονός ότι οι παραγωγοί τρίτων χωρών θα μπορέσουν ενδεχομένως να αντισταθμίσουν εν μέρει την απώλεια μεριδίου αγοράς των ΗΠΑ αυξάνοντας τις πωλήσεις τους στις εγχώριες αγορές τους. Τούτο αληθεύει, εν μέρει, για τις χώρες ιδίως που έχουν υιοθετήσει μέτρα άμυνας έναντι της δράσης διασφάλισης των ΗΠΑ. Οι παραγωγοί μπορούν επίσης να αυξήσουν τα αποθέματά τους για ορισμένο χρονικό διάστημα.

(109) Εν πάση περιπτώσει, η Κοινότητα θα εξακολουθήσει να είναι αντιμέτωπη με ιδιαίτερα σημαντικό δυναμικό αυξημένων εξαγωγών. Η αύξηση που σημειώθηκε το 2001 οφειλόταν σε πληθώρα αιτιών που έχουν ήδη προσδιοριστεί στην ανάλυση της σοβαρής ζημίας· όλες αυτές οι αιτίες εξακολουθούν να ισχύουν και προβλέπεται ότι θα προκαλέσουν νέα αύξηση των εισαγωγών. Επιπλέον, πρέπει να ληφθεί υπόψη το νέο στοιχείο που αντιπροσωπεύει η δράση διασφάλισης των ΗΠΑ, εξαιτίας της οποίας οι παραγωγοί διαθέτουν, προφανώς, σημαντικές ποσότητες παραγωγής για τις οποίες πρέπει να βρουν οπωσδήποτε αγοραστές. Υπό τις συνθήκες αυτές, μπορεί να θεωρηθεί ευλόγως ότι, αν δεν ληφθούν οριστικά μέτρα, η ελάχιστη ποσότητα του εμπορίου που θα εκτραπεί θα ισοδυναμεί με 25 έως 50 % του ποσού που υπολογίστηκε παραπάνω (ένα εκατ. τόνοι), το οποίο θα μπορούσε να εκτραπεί από την αγορά των ΗΠΑ. Κατά πάσα πιθανότητα, θα είναι ακόμη μεγαλύτερο αλλά θεωρείται ορθότερο να βασιστεί η παρούσα ανάλυση σε συντηρητικές εκτιμήσεις.

(110) Είναι επίσης σημαντικό να υπενθυμιστεί ότι το 2001, η μεγάλη εξαγωγική αγορά των ρόλων θερμής έλασης ήταν η Κοινότητα (5 εκατ. τόνοι). Εν συνεχεία, ήταν η Κορέα (4,2 εκατ. τόνοι), οι ΗΠΑ (2,6 εκατ. τόνοι), η Κίνα (2,3 εκατ. τόνοι), η Ιαπωνία (1,7 εκατ. τόνοι) και η Τουρκία (1,6 εκατ. τόνοι). Τούτο αντανακλά το γεγονός ότι η Κοινότητα ήταν και, μετά από τα πρόσφατα μέτρα, εξακολουθεί να είναι η πιο ανοικτή αγορά παγκοσμίως. Η πρόσφατη ανατίμηση του ευρώ σε σχέση με το δολάριο ΗΠΑ και άλλα ισχυρά νομίσματα θα συμβάλει, βραχυπρόθεσμα και μεσοπρόθεσμα, στη μεγαλύτερη προσέλκυση των εισαγωγών σε σχέση με την κοινοτική παραγωγή.

1.7.3. Μείωση των κοινοτικών εξαγωγών που οφείλεται στα μέτρα διασφάλισης των ΗΠΑ στον τομέα του σιδήρου και χάλυβα

(111) Τα αμερικανικά μέτρα είχαν ως άμεση επίπτωση την απότομη μείωση των κοινοτικών εξαγωγών ρόλων θερμής έλασης στις ΗΠΑ. Η επιβολή δασμών ύψους 30 % κατ' αξίαν θα αναχαιτίσει σε μεγάλο βαθμό τις εξαγωγές αυτές, παρότι είναι πιθανό να εξαχθεί μικρός όγκος αυτών λόγω του σημερινού υψηλού επιπέδου των τιμών που εφαρμόζονται επί του παρόντος στις ΗΠΑ, πράγμα που μπορεί να εξωθήσει τους κοινοτικούς παραγωγούς να καταβάλουν τους αμερικανικούς δασμούς για να πωλήσουν τα πλεονασματικά αποθέματα. Θεωρείται ότι, λαμβανομένων υπόψη, στο μέτρο του δυνατού, των απαλλαγών που χορήγησαν οι ΗΠΑ μετά την επιβολή των μέτρων, οι κοινοτικές εξαγωγές στην αγορά των ΗΠΑ (που ήταν της τάξεως των 820000 τόνων περίπου το 2001) θα σημειώσουν σημαντική πτώση λόγω των αμερικανικών μέτρων.

(112) Είναι επίσης πιθανό ότι οι κοινοτικές εξαγωγές προς άλλες τρίτες χώρες θα μειωθούν επίσης, δεδομένου ότι όλα τα προϊόντα σε παγκόσμιο επίπεδο θα είναι δυσκολότερο να εξαχθούν τόσο λόγω των μέτρων ΗΠΑ όσο και λόγω των αμυντικών δράσεων διασφάλισης που λαμβάνουν τα άλλα κράτη μέλη και η ίδια η Κοινότητα για να αποφευχθεί η εκτροπή των εξαγωγών προς τις δικές τους αγορές.

1.7.4. Προβλεπόμενες επιπτώσεις των αμερικανικών μέτρων

(113) Η Επιτροπή αξιολόγησε τον πιθανό αντίκτυπο που ενέχει για τους κοινοτικούς παραγωγούς η μη επιβολή οριστικών μέτρων, την επακόλουθη εκτροπή του εμπορίου που προκύπτει από τα αμερικανικά μέτρα διασφάλισης, καθώς και τις επιπτώσεις των μέτρων αυτών στις κοινοτικές εξαγωγές. Εν προκειμένω, η Επιτροπή διαπίστωσε ότι, αν δεν επιβληθούν μέτρα διασφάλισης από την Κοινότητα, οι εισαγωγές θα αυξηθούν αναπόφευκτα ουσιωδώς με αποτέλεσμα τη σοβαρή και σημαντική κάμψη του κοινοτικού κλάδου παραγωγής. Λαμβανομένης υπόψη της ιδιαίτερα εύθραυστης κατάστασης των κοινοτικών παραγωγών, οποιαδήποτε σημαντική αύξηση των εισαγωγών θα είχε ιδιαίτερα σοβαρές συνέπειες. Η αναμενόμενη αύξηση, μεταξύ 250000 και 500000 τόνων, θα οδηγήσει άμεσα σε περαιτέρω σημαντική μείωση των πωλήσεων των κοινοτικών παραγωγών, πράγμα που με τη σειρά του θα έχει πολύ σοβαρές αρνητικές συνέπειες για τους άλλους δείκτες που επιτρέπουν να αξιολογηθεί η κατάσταση του κλάδου παραγωγής.

(114) Η συνεχιζόμενη πτώση των κοινοτικών εξαγωγών θα συμβάλει επίσης σημαντικά στην επιδείνωση της κατάστασης των κοινοτικών παραγωγών. Εκτιμάται ότι, από τη στιγμή που επιβλήθηκαν τα αμερικανικά μέτρα, οι κοινοτικές εξαγωγές σημείωσαν σημαντική πτώση, κατάσταση που θα μπορούσε να διαρκέσει ή ακόμη και να επιδεινωθεί κατά τους προσεχείς μήνες.

(115) Η προβλεπόμενη αύξηση των εισαγωγών και η προβλεπόμενη πτώση των κοινοτικών εξαγωγών θα επιδεινώσουν ουσιωδώς την κατάσταση του κοινοτικού κλάδου παραγωγής σε σχέση με όλους τους άλλους παράγοντες που έχουν ήδη εξεταστεί για τον προσδιορισμό της ύπαρξης σοβαρής ζημίας. Πράγματι, θα επιφέρουν νέα απότομη πτώση των πωλήσεων και των τιμών, με επακόλουθες αρνητικές επιπτώσεις στην παραγωγή, αύξηση του ανά μονάδα κόστους και μεγαλύτερες απώλειες. Στην πράξη, η συνολική αρνητική επίπτωση θα επιταθεί ακόμη περισσότερο, δεδομένου ότι οι κοινοτικοί παραγωγοί υφίστανται ήδη σοβαρή ζημία λόγω της αύξησης των εισαγωγών κατά τα τελευταία έτη.

1.7.5. Συμπέρασμα

(116) Λαμβανομένου υπόψη του γεγονότος ότι οι κοινοτικοί παραγωγοί υφίστανται ήδη σοβαρή ζημία, είναι εύλογο να συναχθεί το συμπέρασμα ότι, αν δεν επιβληθούν οριστικά μέτρα, η πιθανή νέα μαζική αύξηση των εισαγωγών θα επιδεινώσει σημαντικά την κατάσταση των κοινοτικών παραγωγών. Επιπλέον, η επιδείνωση αυτή θα επιταθεί ακόμη περισσότερο από τη σημαντική πτώση των κοινοτικών εξαγωγών λόγω της επιβολής των αμερικανικών μέτρων.

Προϊόν 1

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

2. ΠΡΟΪΟΝ 2 - ΜΗ ΚΡΑΜΑΤΟΠΟΙΗΜΕΝΑ ΦΥΛΛΑ ΚΑΙ ΛΑΜΑΡΙΝΕΣ ΘΕΡΜΗΣ ΕΛΑΣΗΣ

2.1. Υπό εξέταση προϊόν και ομοειδές ή άμεσα ανταγωνιζόμενο προϊόν

2.1.1. Υπό εξέταση προϊόν

(117) Το υπό εξέταση προϊόν είναι ορισμένα πλατέα προϊόντα έλασης από σίδηρο ή από όχι σε κράμα χάλυβες, με πλάτος 600 mm ή περισσότερο, μη επιστρωμένα με άλλο μέταλλο, ούτε επικαλυμμένα ή επενδυμένα, μη περιελιγμένα, που έχουν υποβληθεί απλώς σε θερμή έλαση

- με ανάγλυφα διακοσμητικά σχέδια, ή,

- άλλα από εκείνα με ανάγλυφα διακοσμητικά σχέδια, με πάχος 4,75 mm ή περισσότερο αλλά που δεν υπερβαίνει τα 10 mm και με πλάτος κατώτερο των 2050 mm, άλλα από τα προϊόντα που έχουν ελαθεί στις τέσσερις επιφάνειες ή σε κλειστές αυλακώσεις, με πλάτος που δεν υπερβαίνει τα 1250 mm, ή

- άλλα από εκείνα με ανάγλυφα διακοσμητικά σχέδια, με πάχος 3 mm ή περισσότερο αλλά κατώτερο των 4,75 mm, άλλα από τα προϊόντα που έχουν ελαθεί στις τέσσερις επιφάνειες ή σε κλειστές αυλακώσεις, με πλάτος που υπερβαίνει τα 1250 mm και με πάχος 4 mm ή περισσότερο, ή

- άλλα από εκείνα με ανάγλυφα διακοσμητικά σχέδια, με πάχος κατώτερο των 3 mm

(εφεξής "φύλλα και λαμαρίνες θερμής έλασης"). Τα υπό εξέταση προϊόντα υπάγονται επί του παρόντος στους κωδικούς ΣΟ 7208 40 10, 7208 40 90, 7208 52 99, 7208 53 90, 7208 54 10 και 7208 54 90.

(118) Τα φύλλα και οι λαμαρίνες θερμής έλασης παράγονται γενικά σε χαλυβουργεία με τη θερμή έλαση ημικατεργασμένων προϊόντων σιδήρου και χάλυβα μετά την τελική διέλευση από τα έλαστρα ή μετά από αποξείδωση ή συνεχή ανόπτηση.

(119) Αν και καθένας από τους κωδικούς ΣΟ αντιστοιχεί σε συγκεκριμένο τύπο φύλλων και λαμαρινών θερμής έλασης, διαπιστώθηκε ότι όλα αυτά τα προϊόντα παρουσιάζουν πανομοιότυπα ή παρεμφερή φυσικά και τεχνικά χαρακτηριστικά, χρήσεις και εφαρμογές. Επομένως, όλοι οι τύποι φύλλων και λαμαρινών θερμής έλασης αποτελούν ένα και το αυτό προϊόν, το οποίο υπάγεται στους προαναφερόμενους κωδικούς ΣΟ.

2.1.2. Ομοειδή ή άμεσα ανταγωνιζόμενα προϊόντα

(120) Η Επιτροπή εξέτασε κατά πόσον το προϊόν που παρήγαγαν οι κοινοτικοί παραγωγοί (εφεξής "το ομοειδές προϊόν") είναι ομοειδές προς το υπό εξέταση προϊόν. Κατά τη διάρκεια της έρευνας, έλαβε παρατηρήσεις από ορισμένους από τους κυριότερους εξαγωγείς και εισαγωγείς φύλλων και λαμαρινών θερμής έλασης σύμφωνα με τις οποίες ορισμένοι τύποι των φύλλων και λαμαρινών θερμής έλασης που εισάγονται στην Κοινότητα δεν παρήχθησαν από τους κοινοτικούς παραγωγούς και, επομένως, δεν μπορούν να θεωρούνται προϊόντα "ομοειδή" προς το υπό εξέταση προϊόν.

(121) Η Επιτροπή εξέτασε τις παρατηρήσεις αυτές με προσοχή και έλαβε υπόψη ειδικότερα τα ακόλουθα συμπεράσματα της έρευνας:

α) το εισαγόμενο προϊόν και το κοινοτικό προϊόν κατατάσσονται στις ίδιες κλάσεις διεθνώς για δασμολογικούς σκοπούς. Επιπλέον, έχουν τις ίδιες ή παρόμοιες φυσικές ιδιότητες, όπως η σύνθεση, οι διαστάσεις, η μορφή και η δομή και παράγονταν σύμφωνα με διεθνώς αναγνωρισμένα πρότυπα·

β) το εισαγόμενο προϊόν και το κοινοτικό προϊόν πωλούνται μέσω παρόμοιων ή πανομοιότυπων καναλιών πώλησης, οι πληροφορίες για τις τιμές είναι άμεσα διαθέσιμες (για παράδειγμα, τα βιομηχανικά περιοδικά Metal Bulletin και Steel Weekly περιέχουν λεπτομερείς τιμές για τις τιμές), και ο κυριότερος παράγοντας ανταγωνισμού μεταξύ του υπό εξέταση προϊόντος και του προϊόντος των κοινοτικών παραγωγών είναι οι τιμές·

γ) το εισαγόμενο προϊόν και το κοινοτικό προϊόν είναι αμφότερα σε θέση να εξυπηρετήσουν τις ίδιες ή παρόμοιες τελικές χρήσεις και, επομένως, αποτελούν στις περισσότερες περιπτώσεις προϊόντα εναλλακτικά ή υποκατάστασης και είναι εύκολα εναλλάξιμα·

δ) το εισαγόμενο προϊόν και το κοινοτικό προϊόν είναι κατά την αντίληψη των καταναλωτών εναλλακτικά μέσα για την εκτέλεση συγκεκριμένων λειτουργιών που αποβλέπουν στην ικανοποίηση συγκεκριμένης ζήτησης. Από την άποψη αυτή, οι διαφορές που επισημάνθηκαν από τον εξαγωγέα-εισαγωγέα αποτελούν απλώς παραλλαγές δευτερεύουσας σημασίας που ανταποκρίνονται στις ανάγκες ενός συγκεκριμένου πελάτη.

(122) Η Επιτροπή κατέληξε στο συμπέρασμα ότι παρά τις εικαζόμενες τεχνικές διαφορές ως προς τα χαρακτηριστικά του προϊόντος και τις ποιότητες που επισημάνθηκαν στις παρατηρήσεις αυτές, το εισαγόμενο προϊόν και το κοινοτικό προϊόν αποτελούν προϊόντα "ομοειδή ή άμεσα ανταγωνιζόμενα".

2.2. Αύξηση των εισαγωγών

(123) Η Επιτροπή εξέτασε κατά πόσον οι εισαγωγές του υπό εξέταση προϊόντος στην Κοινότητα έχουν αυξηθεί σε τέτοιο βαθμό, σε τιμές απόλυτες ή σε σχέση προς την κοινοτική παραγωγή, ή/και υπό τέτοιους όρους ή συνθήκες που προκαλούν ή απειλούν να προκαλέσουν σοβαρή ζημία στους κοινοτικούς παραγωγούς. Εν προκειμένω, η Επιτροπή έδωσε ιδιαίτερη προσοχή στις εισαγωγές του υπό εξέταση προϊόντος που πραγματοποιήθηκαν κατά την πλέον πρόσφατη περίοδο για την οποία υπήρχαν στοιχεία, τόσο σε απόλυτες τιμές όσο και σε σχέση με την προοριζόμενη προς πώληση παραγωγή (εξαιρουμένης της "δεσμευμένης χρήσης") και με τη συνολική παραγωγή. Ο παρακάτω πίνακας απεικονίζει, για καθένα από τα έτη της περιόδου 1997-2001, την εξέλιξη των εισαγωγών τόσο σε απόλυτες τιμές όσο και σε σχέση με την προοριζόμενη προς πώληση κοινοτική παραγωγή και με τη συνολική κοινοτική παραγωγή (συμπεριλαμβανομένης της δεσμευμένης χρήσης).

Προϊόν 2

Μη κραματοποιημένα φύλλα και λαμαρίνες θερμής έλασης

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

(124) Κατά την περίοδο που προηγήθηκε της ασιατικής κρίσης(6), οι εισαγωγές ήταν σχετικά σταθερές, γύρω στους 400000 τόνους (1996: 387176 τόνους, 1997: 417598 τόνους). Ωστόσο, μετά την κρίση αυτή, μεταξύ του 1997 και του 1998, οι εισαγωγές αυξήθηκαν κατά 22 % ενώ η μέση τιμή τους μειώθηκε κατά 6 % περίπου. Το 1998, σημειώθηκε επίσης αύξηση της συνολικής κοινοτικής παραγωγής και της προοριζόμενης προς πώληση παραγωγής, έτσι ώστε, σε σχέση με την τελευταία, οι εισαγωγές αυξήθηκαν από 22,9 σε 25,8 %, ενώ σε σχέση με τη συνολική παραγωγή αυξήθηκαν από 19 σε 21,2 %. Ωστόσο, η Επιτροπή θεωρεί ότι το επίπεδο των εισαγωγών το 1998 δεν ήταν αντιπροσωπευτικό, λόγω των ιδιαίτερα χαμηλών τιμών που εφάρμοσαν οι ασιάτες παραγωγοί και των αθρόων εισαγωγών που προέκυψαν.

(125) Κατά το επόμενο έτος, δεδομένου ότι οι επιπτώσεις της ασιατικής κρίσης άρχισαν να υποχωρούν, οι εισαγωγές μειώθηκαν κατά 7 % περίπου, αν και, σε απόλυτες τιμές, παρέμειναν σε επίπεδο υψηλότερο από εκείνο του 1997. Σε σχετικές τιμές (σε σύγκριση με την προοριζόμενη προς πώληση παραγωγή και τη συνολική παραγωγή), οι εισαγωγές επανήλθαν γύρω στα επίπεδα του 1997, παρότι η τιμή τους παρέμεινε συμπιεσμένη.

(126) Μεταξύ του 1999 και του 2000, οι εισαγωγές αυξήθηκαν από 477067 τόνους σε 533107 εκατ. τόνους, δηλαδή κατά 56000 τόνους ή 12 %. Κατά την ίδια περίοδο, η προοριζόμενη προς πώληση παραγωγή μειώθηκε περισσότερο από 14 %, από 2,16 εκατ. τόνους σε 1,85 εκατ. τόνους. Επομένως, σε σχέση με την προοριζόμενη προς πώληση παραγωγή οι εισαγωγές αυξήθηκαν από 22,1 σε 28,9 %, δηλαδή κατά 30 %. Μετά την κάμψη της προοριζόμενης προς πώληση παραγωγής και την αύξηση της δεσμευμένης χρήσης, η συνολική κοινοτική παραγωγή μειώθηκε από 2,58 εκατ. τόνους σε 2,32 εκατ. τόνους. Οι εισαγωγές αυξήθηκαν από 18,5 σε 23 % της συνολικής παραγωγής.

(127) Μεταξύ του 2000 και του 2001, οι εισαγωγές ανήλθαν σε 572133 τόνους (δηλαδή αυξήθηκαν περισσότερο κατά 39000 περίπου τόνους ή 7,3 %). Το 2001, η προοριζόμενη για πωλήσεις παραγωγή μειώθηκε κατά 3 % περισσότερο σε 1,79 εκατ. τόνους έτσι ώστε, σε σχέση με την πωληθείσα παραγωγή στην ελεύθερη αγορά, οι εισαγωγές αυξήθηκαν κατά 11 %. Η συνολική παραγωγή μειώθηκε επίσης αισθητά το 2001 (κατά 133000 τόνους ή 6 %), γεγονός που εκφράζει μείωση της παραγωγής που προοριζόταν για δεσμευμένη χρήση και της πωληθείσας παραγωγής στην ελεύθερη αγορά. Επομένως, οι εισαγωγές αυξήθηκαν κατά 14 % σε σχέση με τη συνολική κοινοτική παραγωγή.

(128) Η τιμή του υπό εξέταση προϊόντος μειώθηκε μεταξύ του 1997 και του 1998 και παρέμεινε σε χαμηλό επίπεδο το 1999. Απ' ό,τι φαίνεται, η μείωση που σημειώθηκε το 1998 και η συνεχής ύφεση των τιμών το 1999 οφείλονταν στην ασιατική κρίση. Οι τιμές αυξήθηκαν κατά 24 %, περνώντας σε 305 ευρώ/τόνο το 2000, αλλά μειώθηκαν κατά 25 % το 2001. H Επιτροπή παρατηρεί ότι, παρά την αύξηση των τιμών που σημειώθηκε το 2000, οι εισαγωγές (τόσο σε απόλυτες τιμές όσο και σε σχέση με την παραγωγή) εξακολούθησαν να αυξάνουν το 2001 στο πλαίσιο απότομης μείωσης των τιμών. Η μέση τιμή των εισαγωγών μειώθηκε από 305 ευρώ/τόνο το 2000 σε 229 ευρώ/τόνο το 2001. Η Επιτροπή παρατηρεί, επίσης, ότι η περαιτέρω αύξηση των εισαγωγών στην Κοινότητα σημειώθηκε σε περίοδο κατά την οποία το ευρώ ήταν σχετικά ασθενές σε σχέση με το δολάριο ΗΠΑ και κατά την οποία οι τιμές των φύλλων και λαμαρινών θερμής έλασης στις ΗΠΑ υπερέβαιναν κατά 30 έως 40 % τις τιμές των αντίστοιχων προϊόντων στην Κοινότητα.

2.2.1. Κινητός μέσος όρος δύο ετών

(129) Για να καθοριστεί η γενική τάση της εξέλιξης του επιπέδου των εισαγωγών μεταξύ 1997 και 2001, και να προσδιοριστεί κατά πόσον οι πρόσφατες αυξήσεις των εισαγωγών αποτελούν καθιερωμένη τάση, η Επιτροπή εξέτασε τους κινητούς μέσους όρους δύο ετών. Οι μέσοι αυτοί όροι φανερώνουν ότι, μεταξύ του 1997-98 και του 1999-00, οι εισαγωγές κυμαίνονταν συστηματικά μεταξύ 464319 τόνων και 505087 τόνων (δηλαδή 484703 τόνους +/- 4 %)· μεταξύ των διαστημάτων 1999-2000 και 2000-01 αυξήθηκαν κατά περισσότερο από 9 %, περνώντας από 505087 τόνους σε 552620 τόνους.

2.2.2. Μερίδιο αγοράς των εισαγωγών

(130) Το μερίδιο αγοράς των εισαγωγών αυξήθηκε ελαφρά μεταξύ του 1997 και του 1998, πριν περιέλθει εκ νέου σε 19,3 % το 1999, σημειώνοντας δηλαδή ελαφρά κάμψη σε σχέση με το 1997. Το 2000 και το 2001, το μερίδιο αγοράς των εισαγωγών αυξήθηκε σημαντικά σε 24 % και εν συνεχεία σε 25,9 %, δηλαδή κατά 24 και 8 % αντίστοιχα.

2.2.3. Συμπέρασμα

(131) Σύμφωνα με την Επιτροπή, η απότομη αύξηση των εισαγωγών το 1998 σημειώθηκε κατ' εξαίρεση και δεν μπορεί να θεωρηθεί ότι είναι αντιπροσωπευτική της κανονικής εξέλιξης των εισαγωγών. Τούτο αποδεικνύεται επίσης από το γεγονός ότι οι εισαγωγές μειώθηκαν το 1999. Αν δεν ληφθεί υπόψη το 1998, ο ετήσιος ρυθμός αύξησης των εισαγωγών μεταξύ του 1997 και του 1999 ήταν 7 % σε απόλυτες τιμές (και αρνητικός σε σχέση με τη συνολική παραγωγή και την προοριζόμενη προς πώληση παραγωγή). Μεταξύ του 1999 και του 2000, αντίθετα, ο ετήσιος ρυθμός αύξησης των εισαγωγών σε απόλυτες τιμές ανήλθε σε 12 % (24 % σε σχέση με τη συνολική κοινοτική παραγωγή και 28 % σε σχέση με την προοριζόμενη προς πώληση παραγωγή). Για κάθε μέτρο, ο ετήσιος ρυθμός αύξησης των εισαγωγών ήταν μεγαλύτερος μεταξύ του 1999 και του 2000 σε σχέση με την προηγούμενη περίοδο. Κατά τη διετία 2000-2001, παρότι οι εισαγωγές ανήλθαν σε ανώτατο επίπεδο το 2000, εξακολούθησαν να αυξάνουν με μεγαλύτερο ρυθμό σε σχέση με την περίοδο 1997-1999. Πρέπει να σημειωθεί ότι το υψηλό επίπεδο των εισαγωγών σύμφωνα με τη χρησιμοποίηση της ποσόστωσης που είχε καθοριστεί στο προσωρινό στάδιο φαίνεται ότι έχει επιβεβαιωθεί για το 2002.

(132) Οι πρόσφατες αυτές αυξήσεις των εισαγωγών δεν μπορούν να αποδοθούν σε καθιερωμένες τάσεις των επιπέδων των εισαγωγών, όπως αποδεικνύει η εξέλιξη του κινητού μέσου όρου δύο ετών των εισαγωγών κατά την πενταετή περίοδο της έρευνας.

(133) Επομένως, συνάγεται το συμπέρασμα ότι οι αυξήσεις που σημειώθηκαν πρόσφατα μπορούν να θεωρηθούν ξαφνικές, απότομες και σημαντικές κατά τη σύγκρισή τους με τις εξελίξεις των προηγούμενων ετών, ιδίως αν ληφθεί υπόψη ότι η αύξηση των εισαγωγών το 1998 δεν πρέπει να θεωρείται αντιπροσωπευτική.

2.3. Απρόβλεπτες εξελίξεις

2.3.1. Αυξημένη χρήση των μέσων εμπορικής άμυνας από τις ΗΠΑ

(134) Από το 1998 και μετά, αντιδρώντας στην ασιατική κρίση, οι ΗΠΑ, που αντιπροσωπεύουν περίπου το ένα όγδοο της παγκόσμιας κατανάλωσης σιδήρου και χάλυβα, άρχισαν να κάνουν ευρύτερη χρήση των μέσων εμπορικής άμυνας στον τομέα του σιδήρου και χάλυβα με σκοπό να προστατεύσουν τον εγχώριο κλάδο παραγωγής από τον ανταγωνισμό. Ορισμένα από τα μέτρα αυτά υποβλήθηκαν προς εξέταση στον ΠΟΕ και ορισμένες μέθοδοι που χρησιμοποιήθηκαν κηρύχθηκαν ασυμβίβαστες προς το ΠΟΕ. Παρόλα αυτά, πολλά από τα μέτρα που εξακολουθούν να ισχύουν βασίζονται στις ίδιες αυτές μεθόδους.

(135) Στον ακόλουθο πίνακα απεικονίζονται ο ετήσιος αριθμός των τελικών αποφάσεων για την επιβολή δασμών αντιντάμπινγκ και αντισταθμιστικών δασμών για μία ή περισσότερες χώρες που υιοθέτησαν οι ΗΠΑ μεταξύ του 1997 και του 2001 στον τομέα του σιδήρου και χάλυβα συνολικά, καθώς και η αύξηση της δραστηριότητας την τελευταία τριετία.

>ΘΕΣΗ ΠΙΝΑΚΑ>

(136) Κατά τη διάρκεια του 2001, οι ΗΠΑ ανήγγειλαν επίσης την ανάληψη δράσης ευρείας κλίμακας στον τομέα του σιδήρου και χάλυβα. Τον Ιανουάριο 2001, οι ΗΠΑ άρχισαν έρευνα στον τομέα του σιδήρου και του χάλυβα βάσει του τμήματος 223 του αμερικανικού νόμου περί εμπορίου του 1974. Τον Ιούλιο 2001, η International Trade Commission - ITC (ΔΕΕ) των ΗΠΑ ανήγγειλε έρευνα ευρείας έκτασης στον τομέα του σιδήρου και του χάλυβα σύμφωνα με το τμήμα 202 του νόμου περί εμπορίου του 1974 και τον Δεκέμβριο, η ΔΕΕ συνέστησε μέτρα διασφάλισης ευρέως φάσματος προϊόντων σιδήρου και χάλυβα.

(137) Οι ενέργειες αυτές αποθάρρυναν ακόμη περισσότερο τις εισαγωγές προϊόντων σιδήρου και χάλυβα στις ΗΠΑ και προκάλεσαν, μεταξύ του 1998 και του 2001, μείωση κατά 33 %, κατέληξαν δε στα μέτρα διασφάλισης που ανήγγειλαν οι ΗΠΑ στις 5 Μαρτίου 2002. Ειδικότερα, η διαδικασία μέτρων διασφάλισης, που εξεταζόταν επί αρκετούς μήνες πριν από την έναρξή της, είχε ως αποτέλεσμα να παγώσουν οι εισαγωγές στις ΗΠΑ λόγω του κλίματος αβεβαιότητας που δημιουργήθηκε για τους οικονομικούς παράγοντες. Πρόκειται πράγματι για τη μεγαλύτερη δράση εμπορικής άμυνας που έχει ποτέ κινήσει μέλος του ΠΟΕ, και καλύπτει εισαγωγές αξίας περίπου 17 δισεκατ. δολαρίων ΗΠΑ.

2.3.2. Αυξημένη χρήση μέσων εμπορικής άμυνας από τις ΗΠΑ - όσον αφορά το υπό εξέταση προϊόν

(138) Όσον αφορά τον χάλυβα και τις λαμαρίνες θερμής έλασης (κατηγορίες αμερικανικών προϊόντων που καλύπτουν τα φύλλα και τις λαμαρίνες θερμής έλασης), μεταξύ του 1999 και του 2001, οι ΗΠΑ επέβαλαν 19 μέτρα αντιντάμπινγκ (εκ των οποίων μια συμφωνία αναστολής), με υψηλούς δασμολογικούς συντελεστές, και 10 αντισταθμιστικούς δασμούς. Ειδικότερα, το Φεβρουάριο του 1999, οι ΗΠΑ επέβαλαν δασμούς αντιντάμπινγκ μεταξύ 10,78 και 67,14 % στις εισαγωγές του υπό εξέταση προϊόντος καταγωγής Ιαπωνίας, καθώς και δασμούς αντιντάμπινγκ και αντισταθμιστικούς δασμούς μεταξύ 10,21 και 52,14 % (μερικοί από τους οποίους εφαρμόζονται σωρευτικά) για τις εισαγωγές του υπό εξέταση προϊόντος καταγωγής Ινδονησίας. Τον Ιούλιο του 1999, οι ΗΠΑ επέβαλαν δασμούς αντιντάμπινγκ μεταξύ 41,27 και 42,12 % στις εισαγωγές του υπό εξέταση προϊόντος καταγωγής Βραζιλίας. Το Σεπτέμβριο του 2000, οι ΗΠΑ επέβαλαν δασμούς αντιντάμπινγκ και αντισταθμιστικούς δασμούς μεταξύ 40,6 και 44,59 % (μερικοί από τους οποίους εφαρμόστηκαν σωρευτικά) στις εισαγωγές του υπό εξέταση προϊόντος καταγωγής Αργεντινής. Το Νοέμβριο του 2000, οι ΗΠΑ επέβαλαν δασμούς αντιντάμπινγκ μεταξύ 64,20 και 90,83 % στις εισαγωγές του υπό εξέταση προϊόντος καταγωγής Κίνας. Το Νοέμβριο επίσης του 2000, οι ΗΠΑ επέβαλαν δασμούς αντιντάμπινγκ και αντισταθμιστικούς δασμούς μεταξύ 8,28 και 44,4 % (μερικοί από τους οποίους εφαρμόστηκαν σωρευτικά) στις εισαγωγές του υπό εξέταση προϊόντος καταγωγής Ινδίας.

(139) Όσον αφορά τα φύλλα και τις λαμαρίνες θερμής έλασης, στις 15 Μαρτίου 2002 οι ΗΠΑ εφάρμοσαν μέτρα αντιντάμπινγκ κατά των εξαγωγέων 17 χωρών και αντισταθμιστικούς δασμούς κατά των εξαγωγέων 9 χωρών. Οι χώρες τις οποίες αφορούσαν οι εν λόγω διαδικασίες ήταν η Αργεντινή, η Βραζιλία, η Κίνα, η Γαλλία, η Ινδία, η Ινδονησία, η Ιταλία, η Ιαπωνία, το Καζακστάν, οι Κάτω Χώρες, η Ρουμανία, η Ρωσία, η Νότιος Αφρική, η Νότιος Κορέας, η Ταϊβάν, η Ταϊλάνδη και η Ουκρανία. Σε όλες τις περιπτώσεις αυτές, μετά την επιβολή των δασμών αντιντάμπινγκ και των αντισταθμιστικών δασμών, οι αμερικανικές εισαγωγές του υπό εξέταση προϊόντος από τις χώρες αυτές μειώθηκαν. Επιπλέον, η δραστική πτώση των αμερικανικών εισαγωγών σημειώθηκε το 2001, όταν ίσχυαν 19 δασμοί αντιντάμπινγκ και 10 αντισταθμιστικοί δασμοί για το υπό εξέταση προϊόν, αλλά και κατά τους πρώτους μήνες του έτους αυτού, όταν οι ΗΠΑ ξεκίνησαν έρευνα για τα προϊόντα σιδήρου και χάλυβα σύμφωνα με το τμήμα 223 του αμερικανικού νόμου περί εμπορίου του 1974. Κατά το τέλος του πρώτου εξαμήνου, επιπλέον, η ΔΕΕ ανήγγειλε έρευνα ευρείας κλίμακας στον τομέα του σιδήρου και χάλυβα σύμφωνα με το τμήμα 202 του νόμου περί εμπορίου του 1974.

(140) Μεταξύ του 1999 και του 2001, οι εισαγωγές των ΗΠΑ μειώθηκαν από 6,61 εκατ. τόνους σε 3,63 εκατ. τόνους. Κατά την ίδια περίοδο, οι εισαγωγές στην Κοινότητα φύλλων και λαμαρινών θερμής έλασης αυξήθηκαν από 477067 τόνους σε 572133 τόνους, δηλαδή κατά 20 %.

(141) Η Επιτροπή διαπίστωσε επίσης ότι η μείωση των αμερικανικών εισαγωγών φύλλων και λαμαρινών θερμής έλασης στην αγορά των ΗΠΑ, είχε ως αποτέλεσμα την αύξηση των εισαγωγών των προϊόντων αυτών στην κοινοτική αγορά. Με βάση τις διαθέσιμες πληροφορίες, η Επιτροπή διαπίστωσε ότι η αυξημένη και εκτεταμένη χρήση των μέσων εμπορικής άμυνας από τις ΗΠΑ που σημειώθηκε κατά τα τελευταία έτη συνέπεσε χρονικά με τη δραστική μείωση των αμερικανικών εισαγωγών φύλλων και λαμαρινών θερμής έλασης μεταξύ του 2000 και του 2001 και την αύξηση των εισαγωγών φύλλων και λαμαρινών στην Κοινότητα κατά την εν λόγω περίοδο. Η Κοινότητα αποτελούσε σημαντική εξαγωγική αγορά για τα φύλλα και τις λαμαρίνες θερμής έλασης το 2001. Τόσο η αγορά της Κοινότητας όσο και των ΗΠΑ έχουν τον ίδιο τύπο βιομηχανικών χρηστών. Πολλοί από τους εξαγωγείς που εθίγησαν από τα μέσα εμπορικής άμυνας των ΗΠΑ πραγματοποιούν επίσης εξαγωγές προς την Κοινότητα εδώ και πολλά χρόνια. Παράλληλα με τη δραστική μείωση των αμερικανικών εισαγωγών, οι εισαγωγές στην Κοινότητα ανήλθαν σε επίπεδα ρεκόρ, παρά την υποχώρηση της αύξησης του ΑΕΠ, της παραγωγής και της κατανάλωσης στην Κοινότητα το 2001.

(142) Η αυξημένη και εκτεταμένη αυτή χρήση των μέσων εμπορικής άμυνας, πολλά από τα οποία διαπιστώθηκε ότι είναι ασυμβίβαστα με τους κανόνες του ΠΟΕ, δεν μπορούσε να είχε προβλεφθεί κατά την περάτωση του Γύρου της Ουρουγουάης και συνιστά τις απρόβλεπτες περιστάσεις που απαιτεί η συμφωνία για τα μέτρα διασφάλισης.

2.3.3. Μείωση των εισαγωγών στις ΗΠΑ

(143) Στον ακόλουθο πίνακα απεικονίζονται οι αμερικανικές εισαγωγές των προϊόντων που κατατάσσονται από τις ΗΠΑ σε χάλυβες θερμής έλασης (συμπεριλαμβανομένων των περιελιγμένων λαμαρινών) και σε φύλλα (συμπεριλαμβανομένων των κομμένων κατά μήκος και των επιστρωμένων με άλλο μέταλλο φύλλων) για το διάστημα 1997-2001. Τα φύλλα και οι λαμαρίνες θερμής έλασης υπάγονται στις εν λόγω κατηγορίες των αμερικανικών προϊόντων.

>ΘΕΣΗ ΠΙΝΑΚΑ>

Πηγή:

Global Trade Atlas

(144) Οι εισαγωγές στις ΗΠΑ αυξήθηκαν μεταξύ του 1997 και του 1998 για να μειωθούν εν συνεχεία το 1999 σε επίπεδα ελαφρώς χαμηλότερα από εκείνα του 1997. Μεταξύ του 1999 και του 2000, αυξήθηκαν σε περίπου 7,6 εκατ. τόνους. Ωστόσο, μεταξύ του 2000 και του 2001, οι εισαγωγές έπεσαν πάνω από 52 % σε 3,6 εκατ. τόνους.

(145) Η μείωση του επιπέδου των εισαγωγών φύλλων και λαμαρινών θερμής έλασης στις ΗΠΑ μπορεί να αποδοθεί, κατ' αρχάς, στις άμεσες επιπτώσεις των μέτρων που αναφέρονται παραπάνω για τους εξαγωγείς, στα προϊόντα των οποίων επιβλήθηκαν δασμοί αντιντάμπινγκ ή/και αντισταθμιστικοί δασμοί, αλλά και στην έμμεση ανασταλτική επίπτωση που είχαν τα εν λόγω μέτρα και έρευνες σε όλους τους εξαγωγείς του υπό εξέταση προϊόντος στις ΗΠΑ.

(146) Στον ακόλουθο πίνακα απεικονίζονται οι επιπτώσεις των μέτρων αντιντάμπινγκ/αντισταθμιστικών δασμών επί των εξαγωγών χαλύβων θερμής έλασης (συμπεριλαμβανομένων των περιελιγμένων φύλλων) και των φύλλων (συμπεριλαμβανομένων των κομμένων κατά μήκος και των επιστρωμένων με άλλο μέταλλο φύλλων) από ορισμένες χώρες προς τις ΗΠΑ.

>ΘΕΣΗ ΠΙΝΑΚΑ>

2.4. Ορισμός των κοινοτικών παραγωγών

(147) Η συνολική κοινοτική παραγωγή του υπό εξέταση προϊόντος ανέρχεται σε 2,4 περίπου εκατ. τόνους ετησίως. Οι κοινοτικές εταιρείες σιδήρου και χάλυβα που συνεργάστηκαν πλήρως στην έρευνα είναι, μεταξύ άλλων, οι ακόλουθες:

- Cockerill Sambre SA, Βέλγιο,

- Sidmar NV, Bέλγιο,

- Sollac SA, Γαλλία,

- EKO Stahl GmbH, Γερμανία,

- Corus Strip UK, Ηνωμένο Βασίλειο,

- Corus Staal BV, Κάτω Χώρες,

- Rautaruukki Oyj, Φινλανδία,

- Riva/Ilva SPA, Iταλία,

- Salzgitter AG Stahl & Technologie, Γερμανία,

- SSAB Tunnplat AB, Σουηδία,

- Thyssen Krupp Stahl AG, Γερμανία και

- Voest Alpine Stahl GmbH, Αυστρία.

(148) Οι εταιρείες αυτές αποτελούν όλες μέλη της ευρωπαϊκής συνομοσπονδίας των βιομηχανιών σιδήρου και χάλυβα (European Confederation of the Iron and Steel Industry - "Eurofer"). Οι εταιρείες αυτές αντιπροσώπευαν το 93 % περίπου της συνολικής κοινοτικής παραγωγής του υπό εξέταση προϊόντος και μεγάλο ποσοστό της συνολικής κοινοτικής παραγωγής κατά την έννοια του άρθρου 5 παράγραφος 3 στοιχείο γ) του κανονισμού (ΕΚ) αριθ. 3285/94 και του άρθρου 15 παράγραφος 1 του κανονισμού (ΕΚ) αριθ. 519/94. Οι εν λόγω εταιρείες θεωρούνται, επομένως, ως κοινοτικοί παραγωγοί για τους σκοπούς της παρούσας διαδικασίας.

2.5. Σοβαρή ζημία

2.5.1. Εισαγωγή

(149) Για να καθοριστεί κατά πόσον οι κοινοτικοί παραγωγοί των ομοειδών προϊόντων υπέστησαν σοβαρή ζημία, δηλαδή σοβαρή επιδείνωση της θέσης τους, η Επιτροπή αξιολόγησε, κατά τρόπο αντικειμενικό και ποσοτικοποιήσιμο, όλους τους κατάλληλους παράγοντες που θα μπορούσαν να επηρεάσουν την κατάστασή τους. Ειδικότερα, για καθένα από τα υπό εξέταση προϊόντα, οι υπηρεσίες της Επιτροπής εξέτασαν την εξέλιξη της παραγωγικής ικανότητας, της παραγωγής, της χρησιμοποίησης της ικανότητας, της απασχόλησης, της παραγωγικότητας, των ταμειακών ροών, της απόδοσης του χρησιμοποιηθέντος κεφαλαίου, της δεσμευμένης χρήσης, των αποθεμάτων, της κατανάλωσης, των πωλήσεων του μεριδίου αγοράς, των τιμών, της πραγματοποίησης πωλήσεων σε τιμές χαμηλότερες από τις κοινοτικές και της αποδοτικότητας κατά την περίοδο 1997-2001. Τα σχετικά οικονομικά στοιχεία αναφέρονται στο τέλος της παρούσας ανάλυσης των προϊόντων.

(150) Η έρευνα κατέδειξε ότι το υπό εξέταση προϊόν μπορεί να διατεθεί στην αγορά μέσω δύο χωριστών δικτύων, και συγκεκριμένα είτε να πωληθεί, είτε να χρησιμοποιηθεί απευθείας από τον παραγωγό του για την παραγωγή άλλων προϊόντων. Όπως διαπιστώθηκε, το 17 % του υπό εξέταση προϊόντος που παράγεται από τους κοινοτικούς παραγωγούς χρησιμοποιείται απευθείας από τους παραγωγούς (δηλαδή υφίσταται περαιτέρω κατεργασία από τους εν λόγω παραγωγούς στο πλαίσιο ολοκληρωμένης διαδικασίας, συχνά στην ίδια γραμμή παραγωγής, εφεξής καλούμενη "δεσμευμένη χρήση"). Το εν λόγω προϊόν υφίσταται εσωτερική διαδικασία κατάντη κατεργασίας κατά την οποία δεν εκδίδονται κατά κανόνα τιμολόγια.

(151) Η εναπομένουσα παραγωγή πωλείται σε τιμές αγοράς στην κοινοτική αγορά (εφεξής "ελεύθερη αγορά"). Οι εισαγωγές του υπό εξέταση προϊόντος πωλούνται επίσης στην ελεύθερη αγορά. Οι κυριότεροι αγοραστές στην ελεύθερη αγορά είναι τα ανεξάρτητα ελασματουργεία ψυχρής έλασης, οι κατασκευαστές σωλήνων, τα κέντρα υπηρεσιών σιδήρου και χάλυβα, οι έμποροι προϊόντων σιδήρου και χάλυβα και οι επιχειρήσεις αποθεματοποίησης. Το υπό εξέταση προϊόν που πωλείται από τον κοινοτικό κλάδο παραγωγής και το προϊόν που πωλείται από τους εισαγωγείς προορίζονται για τις ίδιες κατηγορίες πελατών και χρησιμοποιούνται για τους ίδιους σκοπούς. Για την πώληση του υπό εξέταση προϊόντος στην ελεύθερη αγορά εκδίδονται εμπορικά τιμολόγια.

(152) Η έρευνα κατέδειξε ότι υπάρχει σαφής διάκριση μεταξύ του υπό εξέταση προϊόντος που προορίζεται για δεσμευμένη χρήση και του προϊόντος που προορίζεται για την ελεύθερη αγορά. Το υπό εξέταση προϊόν που προορίζεται για δεσμευμένη χρήση διαπιστώθηκε ότι δεν θίγεται άμεσα από τις εισαγωγές. Αντίθετα, η προοριζόμενη προς πώληση παραγωγή βρισκόταν σε άμεσο ανταγωνισμό με τις εισαγωγές.

(153) Για να παρασχεθεί όσο το δυνατό πληρέστερη εικόνα της κατάστασης των κοινοτικών παραγωγών, η Επιτροπή έλαβε και ανέλυσε στοιχεία τόσο για τα φύλλα και τις λαμαρίνες θερμής έλασης που προορίζονται για δεσμευμένη χρήση όσο και για τα φύλλα και τις λαμαρίνες που προορίζονται για την ελεύθερη αγορά. Επειδή οι πωλήσεις στην ελεύθερη αγορά βρίσκονται σε ανταγωνισμό με τα οικεία εισαγόμενα προϊόντα, η Επιτροπή έδωσε ιδιαίτερη προσοχή στην ελεύθερη αγορά. Αν και, στο βαθμό που ήταν αυτό δυνατό, η Επιτροπή συνδύασε τα στοιχεία για την ελεύθερη αγορά και τα στοιχεία για τη δεσμευμένη αγορά, διεξήγαγε επίσης χωριστή ανάλυση για τους δύο αυτούς τομείς, όπου αυτό ήταν απαραίτητο και δυνατό.

2.5.2. Ανάλυση της συνολικής δραστηριότητας για το υπό εξέταση προϊόν

2.5.2.1. Παραγωγική ικανότητα και χρησιμοποίηση της ικανότητας

>ΘΕΣΗ ΠΙΝΑΚΑ>

(154) Η έρευνα κατέδειξε ότι δεν υπήρξαν σημαντικές μεταβολές όσον αφορά την εκτίμηση της συνολικής θεωρητικής παραγωγικής ικανότητας, η οποία παρέμεινε σε 3,6 εκατ. τόνους περίπου, καθόλη την περίοδο της έρευνας.

(155) Η χρησιμοποίηση της ικανότητας αυξήθηκε με σταθερό ρυθμό 7 % περίπου μεταξύ του 1997 και του 1999 πριν επανέλθει στο 64 % το 2000. Εν συνεχεία, το 2001, έπεσε στο χαμηλότερο επίπεδο της πενταετίας (61 %). Η Επιτροπή παρατηρεί ότι η μείωση της δεσμευμένης χρήσης και των εξαγωγών μεταξύ του 2000 και του 2001 συνέβαλε στη μείωση αυτή της χρησιμοποίησης της ικανότητας. Ωστόσο, ενώ η δεσμευμένη χρήση μειώθηκε κατά 64000 τόνους και οι εξαγωγές κατά 9000 τόνους (πράγμα που αντιπροσωπεύει συνολικά 2,7 % της παραγωγής το 2000), η χρησιμοποίηση της ικανότητας μειώθηκε κατά 5 %. Στη βιομηχανία σιδήρου και χάλυβα, απαιτείται υψηλό επίπεδο χρησιμοποίησης της ικανότητας για την επίτευξη κερδών. Η απότομη αυτή μείωση του τελευταίου αυτού παράγοντα αντικατοπτρίζει την πτώση της παραγωγής το 2001.

2.5.2.2. Συνολική κοινοτική παραγωγή

>ΘΕΣΗ ΠΙΝΑΚΑ>

(156) Η συνολική κοινοτική παραγωγή αυξήθηκε από 2,19 εκατ. τόνους σε 2,41 εκατ. τόνους μεταξύ του 1997 και του 1998, εν συνεχεία σε 2,58 το 1999, παρακινούμενη από την υγιή αύξηση της κατανάλωσης στην κοινοτική αγορά (η οποία αυξήθηκε κατά 430000 τόνους περίπου, δηλαδή κατά 21 %, μεταξύ του 1997 και του 1999). Εν συνεχεία, η συνολική κοινοτική παραγωγή έπεσε κατά 10 % το 2000 και 6 % επιπλέον το 2001 λόγω της μείωσης της κατανάλωσης και της ταυτόχρονης αύξησης των εισαγωγών. Η εξέλιξη αυτή αντανακλά την ολοένα και πιο ισχυρή παρουσία των εισαγωγών το 2000 και το 2001 που αυξάνονταν σε απόλυτες τιμές σε μια συρρικνούμενη αγορά.

2.5.2.3. Απασχόληση

>ΘΕΣΗ ΠΙΝΑΚΑ>

(157) Οι θέσεις απασχόλησης σε σχέση με το ομοειδές προϊόν αυξήθηκαν μεταξύ του 1997 και του 1998 λόγω της αύξησης της κατανάλωσης, πριν μειωθούν το 1999 μόλις αυξήθηκε η αποδοτικότητα. Μεταξύ του 1999 και του 2000 καταργήθηκαν 260 θέσεις και το 2001 άλλες 290, πράγμα που εκφράστηκε με τις ανακοινώσεις για την κατάργηση θέσεων απασχόλησης και το κλείσιμο εγκαταστάσεων. Η περαιτέρω μείωση της απασχόλησης που είχε προβλεφθεί για το 2002 επιβεβαιώθηκε εν μέρει με τη διακοπή της λειτουργίας ενός τουλάχιστον εργοστασίου του Ηνωμένου Βασιλείου κατά το δεύτερο τρίμηνο του 2002.

2.5.2.4. Παραγωγικότητα

>ΘΕΣΗ ΠΙΝΑΚΑ>

(158) Η παραγωγικότητα αυξήθηκε μεταξύ του 1997 και του 1999 μετά την αύξηση της παραγωγής και την ταυτόχρονη βελτίωση της αποδοτικότητας, γεγονός που επέτρεψε να μειωθεί το εργατικό δυναμικό το 1999. Ωστόσο, το 2000, λόγω της μείωσης της παραγωγής και παρά την ταυτόχρονη μείωση της απασχόλησης, η παραγωγικότητα μειώθηκε από 398 σε 372 τόνους/απασχολούμενο. Μια νέα μείωση της παραγωγής το 2001 προκάλεσε επιπλέον μείωση της παραγωγικότητας, αλλά οι κοινοτικοί παραγωγοί κατόρθωσαν να μην την αφήσουν να πέσει κάτω από 368 τόνους/απασχολούμενο, χάρη στις θέσεις απασχόλησης που καταργήθηκαν το 2000 και στις αρχές του 2001.

2.5.2.5. Ταμειακές ροές

>ΘΕΣΗ ΠΙΝΑΚΑ>

(159) Οι ταμειακές ροές θα μπορούσαν να εξεταστούν μόνο στο επίπεδο των συνεργασθεισών εταιρειών που παρήγαγαν το ομοειδές προϊόν και όχι σε σχέση με το ομοειδές προϊόν αυτό καθαυτό. Επομένως, ο δείκτης αυτός θεωρήθηκε λιγότερο σημαντικός από τους υπόλοιπους δείκτες που αναγράφονται παραπάνω. Ωστόσο, είναι προφανές ότι η κατάσταση ήταν αρνητική μεταξύ του 1997 και του 2001 και μεταξύ του 2000 και του 2001.

2.5.2.6. Απόδοση χρησιμοποιηθέντος κεφαλαίου (Return on Capital Employed - ROCE)

>ΘΕΣΗ ΠΙΝΑΚΑ>

(160) Η απόδοση του χρησιμοποιηθέντος κεφαλαίου θα μπορούσε να εξεταστεί μόνο στο επίπεδο των συνεργασθεισών εταιρειών που παρήγαγαν το ομοειδές προϊόν και όχι σε σχέση με το ομοειδές προϊόν αυτό καθαυτό. Επομένως, ο δείκτης αυτός θεωρήθηκε λιγότερο σημαντικός από τους υπόλοιπους δείκτες που αναγράφονται παραπάνω. Ωστόσο, είναι προφανές ότι η κατάσταση ήταν αρνητική μεταξύ του 1997 και του 2001 και μεταξύ του 2000 και του 2001.

2.5.3. Ανάλυση της ελεύθερης αγοράς

2.5.3.1. Κατανάλωση

>ΘΕΣΗ ΠΙΝΑΚΑ>

(161) Η κατανάλωση φύλλων και λαμαρινών θερμής έλασης στην Κοινότητα καθορίστηκε με βάση τις συνολικές πωλήσεις που πραγματοποίησαν οι κοινοτικοί παραγωγοί στην ελεύθερη αγορά και τις συνολικές εισαγωγές του υπό εξέταση προϊόντος στην Κοινότητα, όπως αναφέρονται στα στατιστικά στοιχεία της Εurostat.

(162) Μεταξύ του 1997 και του 1999, η κατανάλωση στην Κοινότητα αυξήθηκε από 2,04 εκατ. τόνους σε 2,47 εκατ. τόνους. Μειώθηκε σε 2,22 εκατ. τόνους το 2000 (πτώση 10 %) και σταθεροποιήθηκε σ' αυτό το επίπεδο περίπου το 2001. Η μείωση της κατανάλωσης μεταξύ του 1999 και του 2000 εξετάζεται στο τμήμα "Άλλοι παράγοντες" για να καθοριστεί εάν και κατά πόσον συνέβαλε στη σοβαρή ζημία των κοινοτικών παραγωγών.

2.5.3.2. Όγκος των πωλήσεων

>ΘΕΣΗ ΠΙΝΑΚΑ>

(163) Οι πωλήσεις του ομοειδούς προϊόντος στην Κοινότητα αυξήθηκαν από 1,62 εκατ. τόνους σε 1,78 εκατ. τόνους μεταξύ του 1997 και του 1998 και εν συνεχεία σε 1,99 εκατ. τόνους το 1999, παρακινούμενες από την αυξανόμενη κατανάλωση. Εν συνεχεία, οι πωλήσεις του ομοειδούς προϊόντος μειώθηκαν το 2000 και το 2001, κατά 15 και 3 % αντίστοιχα. Η κάμψη αυτή ήταν ταχύτερη από την κάμψη της κατανάλωσης και αντανακλά την ολοένα και πιο ισχυρή παρουσία των εισαγωγών σε μια παρακμάζουσα (το 2000) και, εν συνεχεία, στάσιμη αγορά (το 2001).

2.5.3.3. Μερίδιο αγοράς

>ΘΕΣΗ ΠΙΝΑΚΑ>

(164) Το μερίδιο αγοράς των κοινοτικών παραγωγών μειώθηκε από 79,5 σε 77,7 % μεταξύ του 1997 και του 1998, λόγω της σημαντικής αύξησης των εισαγωγών από την Νοτιοανατολική Ασία που σημειώθηκε το 1998 μετά την ασιατική κρίση. Οι κοινοτικοί παραγωγοί αναγκάστηκαν να μειώσουν τις τιμές τους το επόμενο έτος (1999) για να επανακτήσουν το μερίδιο αγοράς τους, πράγμα που κατόρθωσαν, αν και σε περιορισμένο βαθμό. Ωστόσο, από το 1999, το μερίδιο αγοράς των κοινοτικών παραγωγών σημείωσε αισθητή κάμψη, σε 76 % το 2000 και σε 74,1 % το 2001. Συγχρόνως, το μερίδιο αγοράς των εισαγωγών αυξήθηκε από 19,3 % το 1999 σε 24 % το 2000 και σε 25,9 % το 2001. Η εξέλιξη αυτή φανερώνει τη συνεχώς αυξανόμενη διείσδυση των εισαγωγών στην αγορά κατά την περίοδο αυτή, παρά τη μείωση των τιμών των παραγωγών κατά 8 % μεταξύ του 2000 και του 2001.

2.5.3.4. Τιμή του ομοειδούς προϊόντος και πραγματοποίηση πωλήσεων σε τιμές χαμηλότερες των κοινοτικών

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

(165) Η μέση τιμή του ομοειδούς προϊόντος αυξήθηκε μεταξύ του 1997 και του 1998 σε 347 ευρώ/τόνο αλλά, εν συνεχεία, μειώθηκε σε 286 ευρώ/τόνο το 1999, όταν οι κοινοτικοί παραγωγοί αγωνίζονταν να επανακτήσουν το μερίδιο αγοράς τους. Μετά την ανάκαμψη που σημειώθηκε το 2000, οι τιμές μειώθηκαν εκ νέου (κατά 8 %) το 2001 σε 334 ευρώ/τόνο. Η τάση αυτή επιβεβαιώνεται επίσης από το γεγονός ότι τριμηνιαίες τιμές μεταξύ του πρώτου τριμήνου του 2001 και του πρώτου τριμήνου του 2002 φανερώνουν μείωση της τιμής του κοινοτικού προϊόντος, από 343 σε 315 ευρώ/τόνο.

(166) Για να καθοριστεί το επίπεδο των πωλήσεων που πραγματοποιήθηκαν σε τιμές χαμη